
****

1. **nodevums**

**Sākotnējais ziņojums “Psihosociālās rehabilitācijas pakalpojuma bērniem ar funkcionāliem traucējumiem un viņu likumiskajiem pārstāvjiem vai audžuģimenei apraksts”**

*1. nodevums “Sākotnējais ziņojums “Psihosociālās rehabilitācijas pakalpojuma bērniem ar funkcionāliem traucējumiem un viņu likumiskajiem pārstāvjiem vai audžuģimenei apraksts””**tiek izstrādāts, Eiropas Savienības (turpmāk – ES) fondu darbības programmas "Izaugsme un nodarbinātība" 9.2.2.specifiskā atbalsta mērķa "Palielināt kvalitatīvu institucionālajai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" ES fondu projekta ''Sociālo pakalpojumu atbalsta sistēmas pilnveide'' (projekta identifikācijas Nr.9.2.2.2/16/I/001) ietvaros, kā arī Eiropas Savienības stratēģijā “Eiropa 2020”, Nacionālajā attīstības plānā 2014.-2020. gadam un “Sociālās aizsardzības un darba tirgus politikas pamatnostādnēs 2021.-2027. gadam” izvirzīto mērķu un noteikto prioritāšu sasniegšanai.*

Pasūtītājs: Labklājības ministrija

Izpildītājs: biedrība “Latvijas Autisma apvienība”

Autori: Līga Bērziņa, Ingrīda Ivanova, Līga Pranča, Līga Radiņa

Rīga, 2022. gada septembris

SATURS

[IZMANTOTIE SAĪSINĀJUMI 4](#_Toc122671791)

[IZMANTOTO TERMINU SKAIDROJUMI 5](#_Toc122671792)

[METODOLOĢIJA 11](#_Toc122671793)

[1. ESOŠĀS SITUĀCIJAS APRAKSTS 14](#_Toc122671794)

[1.1.Somijas Autisma apvienības pieeja atbalsta sniegšanā 14](#_Toc122671795)

[1.2.Ieguvumi no Somijā izmantotās līdzinieku atbalsta pieejas 17](#_Toc122671796)

[1.3.Ārvalstu un Latvijas ekspertu viedoklis par psihosociālā rehabilitācijas pakalpojuma nepieciešamību 17](#_Toc122671797)

[1.4. Latvijas situācijas izvērtējums atbalsta bērniem ar FT (t.i., AST) nodrošināšanā 18](#_Toc122671798)

[2.PSIHOSOCIĀLĀS REHABILITĀCIJAS PAKALPOJUMA APRAKSTS 25](#_Toc122671799)

[2.1. Psihosociālās rehabilitācijas pakalpojuma definīcija, mērķi, uzdevumi un mērķa grupa 25](#_Toc122671800)

[2.2. Psihosociālās rehabilitācijas pakalpojuma veidi 26](#_Toc122671801)

[2.2.1. Priekšizpētes grupa 28](#_Toc122671802)

[2.2.2.Vispārīgā atbalsta grupa 28](#_Toc122671803)

[2.2.3.Specializētā atbalsta grupa 29](#_Toc122671804)

[2.2.4.Radošās darbnīcas 31](#_Toc122671805)

[2.3. Atbalsta grupu vadītāju – līdzinieku un pieredzes ekspertu apmācības un supervīziju nodrošināšana 32](#_Toc122671806)

[2.4. Psihosociālās rehabilitācijas pakalpojuma sniegšanas kārtība 36](#_Toc122671807)

[2.5. Psihosociālās rehabilitācijas pakalpojuma sniegšanā iesaistītās puses, to pienākumi un tiesības 48](#_Toc122671808)

[2.6. Prasības psihosociālās rehabilitācijas pakalpojuma sniedzējiem un psihosociālās rehabilitācijas pakalpojuma sniegšanā iesaistītajiem speciālistiem 53](#_Toc122671809)

[2.7.Psihosociālā rehabilitācijas pakalpojuma vienas vienības izmaksu noteikšanas metodika (rehabilitācijas pakalpojuma cena) 56](#_Toc122671810)

[2.8. Psihosociālās rehabilitācijas pakalpojuma sniegšanas kvalitātes uzraudzības nodrošināšana 57](#_Toc122671811)

[2.9. Psihosociālās rehabilitācijas pakalpojuma standarts 58](#_Toc122671812)

[3. PSIHOSOCIĀLĀS REAHBILITĀCIJAS PAKALPOJUMA APROBĀCIJAS IZMĒĢINĀJUMPROJEKTS 60](#_Toc122671813)

[3.1. Psihosociālās rehabilitācijas pakalpojuma aprobācijas norises laika plānojums 60](#_Toc122671814)

[3.2. Psihosociālā rehabilitācijas pakalpojuma sniegšanas nosacījumi 63](#_Toc122671815)

[3.3. Izmēģinājumprojekta budžeta izlietojums 65](#_Toc122671816)

[KOPSAVILKUMS 66](#_Toc122671817)

[Izmantotie informācijas avoti 73](#_Toc122671818)

PIELIKUMI

1. pielikums “Izmantotie informācijas avoti”

2.1. pielikums “Aptaujas anketu analīze”

2.2. pielikums “Apkopoti aptaujas anketas rezultāti – Atbalsta grupas ASV komanda”

2.3. pielikums “Apkopoti aptaujas anketas rezultāti – Atbalsta grupas vecākiem (pubertāte meitenēm)”

2.4. pielikums “Apkopoti aptaujas anketas rezultāti – Atbalsta grupas vecākiem (pubertāte zēniem)”

2.5. pielikums “Apkopoti aptaujas anketas rezultāti – Atbalsta grupas vecākiem”

2.6. pielikums “Apkopoti aptaujas anketas rezultāti – Gatavošanās neatkarīgai dzīvei”

2.7. pielikums “Apkopoti aptaujas anketas rezultāti – Stomatoloģijas tēmas”

3.1. pielikums “Līguma projekts par supervīziju nodrošināšanu”

3.2. pielikums “Līguma projekts ar psihosociālās rehabilitācijas pakalpojuma nodrošināšanā iesaistītajiem speciālistiem”

3.3. pielikums “Līguma projekts par psihosociālās rehabilitācijas pakalpojuma saņemšanu”

4. pielikums “Atgriezeniskās saites anketu veidlapas”

4.1.pielikums “Atgriezeniskās saites anketas veidlapa psihosociālās rehabilitācijas pakalpojuma saņēmējiem””

4.2.pielikums “Atgriezeniskās saites anketas veidlapa psihosociālās rehabilitācijas pakalpojuma atbalsta grupu vadītājiem”

4.3.pielikums “Atgriezeniskās saites anketas veidlapa psihosociālās rehabilitācijas pakalpojuma vadītājam un koordinatoram, sociālajam darbiniekam”

4.4..pielikums “Atgriezeniskās saites anketas veidlapa psihosociālās rehabilitācijas pakalpojuma atbalsta grupu vadītāju apmācībām”

5. pielikums “ Psihosociālās rehabilitācijas pakalpojuma standarts”

6. pielikums “Iesniegums piesakot bērnu psihosociālās rehabilitācijas pakalpojuma saņemšanai”

7. pielikums “Datu bāzes apraksts”

8.pielikums “Psihosociālās rehabilitācijas pakalpojuma vienas vienības izmaksu /cenas aprēķins”

9.pielikums “Psihosociālās rehabilitācijas pakalpojuma aprobācijas izmēģinājumprojektā nepieciešamā finansējuma aprēķins”

IZMANTOTIE SAĪSINĀJUMI

|  |  |
| --- | --- |
| AST | Autiskā spektra traucējumi |
| ANO | Apvienoto Nāciju organizācija |
| bērni /bērni ar AST | Bērni ar funkcionāliem traucējumiem, (t.sk. ar autiskā spektra traucējumiem) |
| DB | Datu bāze |
| FT | Funkcionālie traucējumi |
| GRT | Garīga rakstura traucējumi |
| LAA | Latvijas Autisma apvienība |
| MK | Ministru kabinets |
| NVD | Nacionālais veselības dienests |
| NVO | Nevalstiskā organizācija |
| PR pakalpojums | Psihosociālās rehabilitācijas pakalpojums |
| SA | Specializētā aptauja |
| SAA | Somijas Autisma apvienība |
| SR plāns | Individuālais sociālais rehabilitācijas plāns |
| VDEĀVK | Veselības un darbspēju ekspertīzes ārstu valsts komisija |
| vecāki | bērnu ar FT likumiskie pārstāvji vai audžuģimenes |

IZMANTOTO TERMINU SKAIDROJUMI

**Autiskā spektra traucējumi** ir viens no attīstības traucējumu  
veidiem, kas pieder plašākai neirālās attīstības traucējumu grupai.  
Klīniski šo sindromu raksturo grūtības sociālajā komunikācijā, sociālajā  
mijiedarbībā, stereotipiski uzvedības modeļi un ierobežotas intereses,  
sindroma pamatā ir polietioloģiska, heterogēna nervu sistēmas attīstības  
traucējumu kopa. AST vidējā izplatība pasaulē visām vecuma grupām ir ap viens procents, šie ir traucējumi visa mūža garumā, kas ietekmē  
veidu, kādā persona komunicē ar citiem un redz pasauli sev apkārt. Zēniem AST diagnosticē divas līdz trīs reizes biežāk nekā meitenēm. AST izpaužas ar  
noteiktu pazīmju, simptomu un funkcionēšanas īpatnību kopumu, bet katram  
indivīdam šo pazīmju kopums un funkcionēšanas grūtības atšķiras: no ļoti  
viegli izteiktām līdz nozīmīgi izteiktām un var būtiski ietekmēt bērna  
attīstību un traucēt iekļaušanos sabiedrībā. AST pacientu terapijā  
iespējams izmantot uz pierādījumiem balstītas, efektīvas psihosociālās  
ārstēšanas un rehabilitācijas metodes, kas var mazināt šo traucējumu  
izpausmes, sekmēt bērna/pusaudža attīstību, uzlabot viņa funkcionēšanu  
un integrēšanos sabiedrībā. Agrīna AST atpazīšana, ārstēšana un  
rehabilitācija būtiski uzlabo tālāko psihosociālo prognozi [25].

**Aspergera sindroms** ir traucējumi, kam raksturīga tāda pati abpusēja  
sociālās aktivitātes kvalitatīva patoloģija kā autisma gadījumā, reizē  
ar ierobežotu, stereotipu un atkārtotu interešu un darbības repertuāru.  
No bērnības autisma tas atšķiras pamatā ar to, ka nav vispārējas valodas  
vai kognitīvo funkciju atpalicības vai aizkavējuma. Patoloģija bieži  
saistās ar smagu neveiklību. Traucējumiem ir stipra tendence turpināties  
arī pusaudžu vecumā un pieaugušam. Pieaugušā dzīves sākumā reizēm gadās  
psihotiskas epizodes. Aspergera sindroms raksturo cilvēkus, kuriem nav tik izteiktas autisma  
pazīmes, un tas tiek uzskatīts par autiskā spektra traucējumu augsti  
funkcionējošu formu [24].

**Lietišķā uzvedības analīze jeb ABA terapija (Applied Behavior Analysis)** ir terapijas metode, kas balstās uzvedības zinātnē. Tās ietvaros speciālists analizē cilvēka uzvedību un veidus, kā to mainīt, lai palīdzētu indivīdam pielāgoties videi. Uzvedības analīze piemērota, lai palīdzētu cilvēkiem ar: socioemocionāliem traucējumiem, trauksmi, atkarībām, smadzeņu bojājumiem.  ABA terapija visvairāk tiek pielietota cilvēkiem ar autismu un citiem attīstības traucējumiem. Veicot uzvedības analīzi, tiek noteikts bērna vai pieaugušā attīstības līmenis katrā konkrētajā jomā (komunikācijā, valodā, praktiskajās iemaņās, lasīšanā, emociju izpratnē u.c.), analizētas uzvedības problēmas un izveidots plāns uzvedības maiņai un prasmju attīstīšanai, lai trenētu komunikācijas prasmes, attīstītu spējas apgūt mācību vielu skolā un veidotu patstāvīgas dzīves iemaņas. Procesa laikā tiek sistemātiski pozitīvi pastiprināta vēlamā uzvedība un samazināta nevēlamā vai kaitīgā uzvedība [26].

**Funkcionālais traucējums** — ir traucējumiem, kuru dēļ var būt ierobežotas funkcionēšanas spējas un mazinātas ikdienas dzīves aktivitātes. Tie var būt, piemēram, redzes, dzirdes vai kustību traucējumi, augšanas, uzvedības, valodas attīstības vai fiziskās un garīgās attīstības traucējumi.[[1]](#footnote-2)

**Funkcionēšanas ierobežojumi** – ir slimības, traumas vai iedzimta defekta izraisīts fizisks vai garīgs (organisma spēju; apmācības, komunikācijas, orientācijas, pārvietošanās, pašaprūpes spēju; savas uzvedības, aktivitāšu, līdzdalības kontrolēšanas spēju) traucējums, kas ierobežo personas spējas strādāt, aprūpēt sevi un apgrūtina tās iekļaušanos sabiedrībā.[[2]](#footnote-3)

**Invaliditāte** – ilgstošs vai nepārejošs ļoti smagas, smagas vai mērenas pakāpes funkcionēšanas traucējums, kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā. Invaliditātes un darbspēju zaudējuma noteikšanas kritērijus, terminus un kārtību reglamentē Invaliditātes likums un Ministru kabineta 2014. gada 23. decembra noteikumi Nr. 805 "Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi". Personai līdz 18 gadu vecumam invaliditāti nosaka bez iedalījuma grupās. No 2015.gada 1. janvāra personām no 18 gadu vecuma līdz valsts vecuma pensijas piešķiršanai nepieciešamajam vecumam izvērtē funkcionēšanas ierobežojumu un tā pakāpi, nosaka darbspēju zaudējumus procentos un:

a) I invaliditātes grupu, ja darbspēju zaudējums ir 80—100 procentu apmērā, — ļoti smaga invaliditāte,

b) II invaliditātes grupu, ja darbspēju zaudējums ir 60—79 procentu apmērā, — smaga invaliditāte,

c) III invaliditātes grupu, ja darbspēju zaudējums ir 25—59 procentu apmērā, — mēreni izteikta invaliditāte.

**Datu bāze** ir nodevuma ietvaros izstrādāts un uzturēts esošo un potenciālo atbalsta saņēmēju reģistrs. Tas ir svarīgs elements PR pakalpojuma atbalsta grupu tīkla izveidei (vienuviet reģistrēti atbalsta grupu dalībnieki, vecāki, kuri gatavi vadīt atbalsts grupas, un vecāki un personas ar AST, kuri gatavi dalīties ar savu pieredzi dažādos jautājumos *(experts by experience).* DB apraksts sniegts 7.pielikumā.

**IEVADS**

Projekta “Psihosociālās rehabilitācija pakalpojuma izstrāde un ieviešana bērniem ar funkcionāliem traucējumiem, viņu likumiskajiem pārstāvjiem un audžuģimenēm” ietvaros plānots izstrādāt jaunu PR pakalpojumu bērniem ar FT (t.i., bērniem ar AST). Minētā projekta darbība tiek veikta Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” projekta Nr.9.2.2.2./16/I/001 “Sociālo pakalpojumu atbalsta sistēmas pilnveide” ietvaros, kā arī Eiropas Savienības stratēģijā “Eiropa 2020”, Nacionālajā attīstības plānā 2014.-2020. gadam un “Sociālās aizsardzības un darba tirgus politikas pamatnostādnēs 2021.-2027. gadam” izvirzīto mērķu un noteikto prioritāšu sasniegšanai.

PR pakalpojuma bērniem ar FT, viņu likumiskajiem pārstāvjiem un audžuģimenēm izstrādi un aprobāciju izmēģinājumprojektā veic LAA .

**PR pakalpojuma bērniem un viņu vecākiem izstrādes mērķis** – izstrādāt PR pakalpojuma bērniem un viņu vecākiem aprakstu un aprobēt šī pakalpojuma sniegšanu praksē.

**PR pakalpojuma bērniem ar FT, viņu vecākiem, mērķa grupa** – bērni ar FT (t.i., AST), kuriem VDEĀVK ir noteikusi invaliditāti, viņu vecāki.

PR pakalpojuma izstrāde un aprobācija izmēģinājumprojektā tiek veikta trīs posmos:

* 1.posms – PR pakalpojuma izstrāde.

*Šajā posmā tiek sagatavots 1.nodevums – Sākotnējais ziņojums “PR pakalpojuma bērniem ar FT, viņu likumiskajiem pārstāvjiem un audžuģimenēm apraksts”*

* 2.posms – PR pakalpojuma aprobācija izmēģinājumprojektā.

*Šajā posmā PR pakalpojums tiek aprobēts atbilstoši 1.posmā izstrādātajai PR pakalpojuma metodikai. Izmēģinājumprojekta laikā PR pakalpojums jānodrošina vismaz 300 mērķa grupas personām. 2.posmā tiek nodrošināta ikmēneša pārskatu iesniegšana par izmēģinājumprojekta īstenošanu.*

* 3.posms – PR pakalpojuma izmēģinājumprojekta rezultātu izvērtēšana un PR pakalpojuma apraksta precizēšana.

*Šajā posmā tiek veikta 2.posma izmēģinājumprojekta rezultātu apkopošana, analīze un atbilstoši iegūtajiem rezultātiem tiek precizēts 1. posmā sagatavotais nodevums un sagatavots 2.nodevums – Gala ziņojums “PR pakalpojuma bērniem ar FT un viņu likumiskajiem pārstāvjiem vai audžuģimenēm apraksts”.*

PR pakalpojuma apraksta izstrādes process tiek sadalīts divos nodevumos.

1.nodevumā ietilpst:

* esošās situācijas apraksts, t.sk. Somijā izmantotās pieejas atbalsta sniegšanā apraksts, izvērtējums un Latvijas situācijas izvērtējums atbalsta sniegšanas bērniem;
* PR pakalpojuma definīcija, mērķi un uzdevumi;
* PR pakalpojuma veidi:
* PR pakalpojuma sniegšanas kārtība;
* PR pakalpojuma saņemšanas kritēriji;
* PR pakalpojuma sniegšanā iesaistīto speciālistu prasības;
* PR pakalpojuma standarts;
* PR pakalpojuma sniegšanā iesaistīto pušu – PR pakalpojumu sniedzošās organizācijas, speciālistu un PR pakalpojuma saņēmēju - tiesiskās attiecības;
* PR pakalpojuma vienas vienības izmaksu noteikšanas metodika izmēģinājumprojektā;
* PR pakalpojuma sniegšanas kvalitātes uzraudzības sistēma;
* aptaujas anketas PR pakalpojuma kvalitātes novērtēšanai – PR pakalpojuma saņēmējiem (bērniem un vecākiem), atbalsta grupu vadītājiem – profesionāļiem, pieredzes ekspertiem, līdziniekiem, PR pakalpojuma nodrošināšanā iesaistītajiem speciālistiem - PR pakalpojuma vadītājam, koordinatoram un sociālajam darbiniekam;
* PR pakalpojuma izmēģinājumprojekta norises apraksts.

2.nodevumā – Gala ziņojums “PR pakalpojuma bērniem ar funkcionāliem traucējumiem un viņu likumiskiem pārstāvjiem vai audžuģimenēm apraksts” – ietilpst:

* Informācija par izmēģinājumprojekta laikā sniegtā PR pakalpojuma sasniegtajiem rezultātiem;
* PR pakalpojuma kvalitātes novērtēšanas anketu apkopojums un analīze;
* PR pakalpojuma nodrošināšanas faktisko izdevumu apkopojums un analīze;
* Secinājumi par izmēģinājumprojekta laikā iegūtajiem PR pakalpojuma aprobācijas rezultātiem un priekšlikumi šī pakalpojuma pilnveidošanai;
* Priekšlikumi izmaiņām normatīvajos aktos (ja tādi nepieciešami);
* Ņemot vērā rezultātu izvērtējumu, tiks precizēts PR pakalpojuma apraksts.

1.nodevumā iekļautais PR pakalpojuma apraksts nepieciešamības gadījumā var tikt precizēts un papildināts arī izmēģinājumprojekta laikā, reizi ceturksnī iesniedzot precizējumus un papildinājumus Labklājības ministrijā.

Izstrādājot PR pakalpojuma aprakstu, tiek ņemti vērā gan Latvijā spēkā esošie normatīvie akti un starptautiskās saistības cilvēktiesību jomā, gan citu valstu pieredze un prakse, īpaši pievēršot uzmanību Somijas pieredzei, kā arī Latvijā veiktie pētījumi, līdzvērtīgu pakalpojumu sniedzēju, sociālās jomas ekspertu un vecāku viedokļi.

METODOLOĢIJA

PR pakalpojuma bērniem ar FT un viņu vecākiem izstrādes procesā tika izmantotas šādas metodes: normatīvo aktu analīze, dokumentu analīze, ārvalstu pieredzes izpēte, statistikas datu analīze, ekspertu intervijas, vecāku aptaujas.

**Normatīvo dokumentu analīze –** PR pakalpojuma apraksta izstrādes procesā esošo normatīvo aktu analīzē tika ietverti šādi tiesību akti:

* ANO Konvencija par personu ar invaliditāti tiesībām;
* ANO bērnu tiesību konvencija;
* Bērnu tiesību aizsardzības likums;
* Sociālo pakalpojumu un sociālās palīdzības likums un citi normatīvie akti.

**Dokumentu apstrāde un analīze** – esošās situācijas izpētē tika izmantota publiski pieejamā, Latvijas Autisma apvienības un Somijas Autisma apvienības sniegtā informācija par dažādu valstu pieredzi PR pakalpojuma ieviešanā un nodrošināšanā.

Izpētes procesā tika izmantoti šādi datu avoti:

* publiski pieejamā informācija par dažādu valstu un Latvijas pieredzi PR pakalpojumu ieviešanā;
* publiski pieejamā informācija par līdz šim īstenotajiem sabiedrībā balstīto sociālo pakalpojumu izstrādes projektiem un veiktajiem pētījumiem par sociālajiem un atbalsta pakalpojumiem ģimenēm, kurās aug bērns ar FT un AST;
* SAA sniegtā informācija par PR pakalpojuma ieviešanu un īstenošanu Somijā;
* Lai izzinātu un formulētu atbalsta grupās nepieciešamās tēmas, tika analizēta pieejamā informācija biedrības LAA moderētajā Facebook grupā[[3]](#footnote-4), par kurām tēmām tiek regulāri uzdoti jautājumi.

**Pieejamo statistikas datu apstrāde un apkopošana:**

* dalībai izmēģinājumprojektā personu atlases kritēriju noteikšanai tika izmantoti VDEĀVK dati “Personu skaits ar aktīviem lēmumiem par invaliditāti 2018. gada decembrī”;
* Izstrādājot PR pakalpojuma aprobēto versiju, tika ņemti vērā PR pakalpojuma izmēģinājumprojektā iegūtie un analizētie statistikas dati.[[4]](#footnote-5)

**Ekspertu intervijas** – PR pakalpojuma apraksta izstrādes posmā tika veiktas 3 ekspertu intervijas, aptverot vienu starptautisko speciālistu, kas ir piedalījies pakalpojuma izstrādā Somijā, vienu Latvijas speciālistu ar desmit gadu pieredzi atbalsta grupu organizēšanā, kā arī ar vienu speciālistu, kurš organizē autisma diagnostikas pakalpojumus Ekspertu interviju analīze apkopota 2.1. pielikumā.

Ekspertiem tika uzdoti šādi jautājumi:

* Kāda ir vecāku atbalsta grupu būtība?
* Kādi ir atbalsta grupu ieguvumi īstermiņā un ilgtermiņā?
* Kā veidot atbalsta grupas, lai mazinātu riskus maldinošas informācijas izplatīšanai par autismu?
* Cik bieži, pēc ekspertu viedokļa vajadzētu organizēt atbalsta grupas? Kādi faktori nosaka grupu organizēšanas biežumu?

**Vecāku aptaujas** – izpētes veikšanas procesā sākotnēji tika izveidotas vairākas vecākiem bērniem ar AST paredzētas aptaujas, lai apzinātu viņu vēlmes un vajadzības. Aptauju jautājumi un rezultāti apkopoti no 2.3. līdz 2.7. pielikumam.

* 2022. gada jūlijā izveidotā aptaujas anketa, kurā tika iekļauti 15 jautājumi, nesasniedza izvirzītos rezultatīvos rādītājus, kas tika skaidrots ar to, ka vecākus primāri interesē konkrētu problēmsituāciju risināšana;
* 2022. gada augustā tika veiktas 6 specializētās aptaujas, kuru mērķis bija noskaidrot vecāku viedokli par nepieciešamību veidot dažāda veida atbalsta grupas un iespējām tajās piedalīties;
* Aptauju dalībnieki-respondenti bērnu ar AST vecāki – tika uzrunāti ar sociālo mediju LAA Facebook lapas starpniecību;
* Pēc aptauju rezultātu analīzes projekta organizatori uzrunāja speciālistus, kuri varētu palīdzēt nepieciešamās tēmas attīstīt gan saturiski, gan arī vadīt grupas;

PR pakalpojuma ieviešanā netika piemērota MK 21.04.2008. noteikumu Nr.288 “Sociālo pakalpojumu un sociālās palīdzības saņemšanas kārtība” (pēc 05.04.2019. - MK 02.04.2019. noteikumu Nr. 138 “Noteikumi par sociālo pakalpojumu un sociālās palīdzības saņemšanu”) noteiktā kārtība.

* + - 1. ESOŠĀS SITUĀCIJAS APRAKSTS

Autisms ir ar attīstību saistīts traucējums visa mūža garumā, kas ietekmē to, kā cilvēks sazinās un saprotas ar apkārtējiem. Bērni un pieaugušie ar autismu nevar saprasties ar citiem cilvēkiem visiem saprotamā veidā un viņiem ir grūtības izprast pasauli vispārpieņemtā veidā. Viņiem bieži vien ir ierobežotākas iespējas draudzēties, kā arī saprast citu cilvēku emocionālās izpausmes. Daudziem cilvēkiem ar autismu ir novērojamas arī mācīšanās problēmas. Būtiski ir saprast, ka autismam raksturīgi dažādi stāvokļi un izpausmes, tāpēc tiek runāts par AST[5]. NVD dati liecina, ka 2019. gadā Latvijā bija 2369 bērni, kuriem ir diagnosticēti AST, Aspergera sindroms vai jaukti, specifiski attīstības traucējumi [11]. Nav pieejami jaunāki dati par bērnu ar AST skaitu, taču pasaules statistika liecina, ka vidēji 0,7% no cilvēkiem populācijā ir ar AST[12]. Saskaņā ar oficiālās statistikas datiem 2020.gadā Latvijā piedzima 17 552 bērni, tādējādi vairāk nekā 120 no gadā dzimušajiem bērniem ir iespējami AST. Ideālajā situācijā AST bērnam būtu jāatklāj līdz 18 mēnešu vecumam, taču Latvijā ceļš līdz AST diagnozes noteikšanai prasa vidēji 2 gadus[13].

PR pakalpojuma metodoloģijas izveides ietvaros būtiska loma ir ne tikai esošās situācijas apzināšanai un izvērtējumam, bet arī labās prakses piemēru analīzei un pārņemšanai. Šī sadaļa ietver gan Latvijas situācijas izvērtējumu, gan ārvalstu ekspertu viedokli par PR pakalpojuma nepieciešamību un SAA izmantoto pieeju, un tās ieguvumus atbalsta sniegšanā.

## 1.1.Somijas Autisma apvienības pieeja atbalsta sniegšanā

SAA ir valsts mēroga nevalstiskā organizācija, kas dibināta 1997.gadā. SAA veicina un uzrauga cilvēku ar AST un viņu tuvinieku interešu un vienlīdzības īstenošanu sabiedrībā. Šīs organizācijas darbības vīzija – **veicināt cilvēku ar AST daudzveidības novērtēšanu un indivīda unikalitātes ievērošanu**[6]. Saskaņā ar SAA sniegto informāciju[6] cilvēku ar AST daudzums populācijā sastāda 1-1,2%, tādējādi Somijā ir apmēram 55 000 – 66 000 cilvēku ar AST. Zēniem tas sastopams trīs reizes biežāk nekā meitenēm.


Vecākiem ir jāpieliek lielas pūles, lai atbalstītu bērnus, tāpēc būtiski ir arī pašiem vecākiem saņemt atbalstu un rūpes, lai viņiem būtu pietiekoši daudz spēka būt gan par vecākiem, gan atbalstu saviem bērniem. Ir svarīgi izdomāt veidus, kā palīdzēt viņiem tikt gala ar rutīnu, piemēram, pievēršoties vaļaspriekiem, apgūstot ko jaunu, tiekoties ar draugiem vai nodarbojoties ar kaut ko, kas viņiem sagādā prieku. Vecākiem vajadzētu kontaktēties ar tādiem cilvēkiem, kuri uzklausa un atbalsta viņus ikdienas dzīvē, atceroties, ka dažreiz ir nepieciešams runāt par savām rūpēm un nedienām arī ar kādu nezināmu, draugu lokam nepiederošu personu, un apzinoties, ka noguruma un šaubu sajūtas dažādās situācijās un dzīves posmos ir normāla parādība un tās nepadara nevienu vecāku par neveiksmīgu vai sliktāku par citiem[6].

SAA darbojas visā valstī, piedāvājot līdzinieku atbalstu, dažādas interešu grupas, pasākumus un apmācības. Tiek organizēti gan klātienes, gan tiešsaistes pasākumi, lai dalītos pieredzē un apmainītos ar idejām ar citiem dalībniekiem. Atbalsta grupas ir balstītas uz vienlīdzību un ir pieejamas visiem mērķa grupas dalībniekiem – vecākiem, bērniem un pusaudžiem ar AST, pieaugušajiem ar AST, viņu partneriem un laulātajiem, kā arī vecākiem, kuru bērni ir ievietoti bērnu aprūpes iestādēs.

SAA tīmekļa vietne satur atbildes uz jautājumiem, kas uztrauc mērķa grupas dalībniekus – ne tikai par veselības un sociālo pakalpojumu pieejamību un iespējām pieteikties, bet arī par sajūtām, kas pārņem pēc diagnozes uzzināšanas. SAA ir pieejama ļoti plaša informācija par atbalstu, ko var saņemt mērķa grupas dalībnieki, dažādi materiāli, kas ir noderīgi noteiktos dzīves posmos, piemēram, uzsākot skolas gaitas, kā arī citu vecāku bērniem ar AST pieredzes stāstus. 1.1.1. attēlā ir atspoguļota SAA apkopotā informācija par Somijā izveidoto atbalsta sistēmu un pieejamajiem pakalpojumiem. Tai nav pievienots detalizēts apraksts, taču tās mērķis ir palīdzēt izprast un uzskatāmi attēlot visus pieejamos pakalpojumus.

*1.1.1.attēls.*

Somijas atbalsta sistēma un pieejamie pakalpojumi jaunietim, uzsākot pieaugušo dzīvi  [6]



SAA piedāvā arī **līdzinieku atbalstu**, kas ir brīvprātīgā darba veids, kurā tiek piedāvāts atbalsts tiem cilvēkiem, kuriem ir līdzīga pieredze. Līdzinieks ir brīvprātīgais grupas vadītājs ar tiešu pieredzi autisma jomā.

Līdzinieku atbalsts tiek organizēts gan grupu sanāksmēs, gan tiešsaistes grupās un čatos. SAA biedru biedrības organizē līdzinieku grupu aktivitātes dažādās vietās visa Somijā. Informāciju par biedrību līdzinieku grupām un to, kā tām pievienoties, var atrast biedrību mājaslapās.

Mācīšanās no līdziniekiem nozīmē tādu mācīšanas un mācīšanās stratēģiju izmantošanu, kur apmācāmie mācās viens ar otru un viens no otra bez tiešas pasniedzēja/eksperta/profesionāļa iejaukšanās. Visi brīvprātīgie līdzinieki ir iesaistīti, pamatojoties uz viņu pašu dzīves pieredzi. Tie galvenokārt ir bērnu vecāki, pieaugušie ar AST, taču var tikt iekļauti arī vecvecāki, brāļi, māsas un laulātie.

Profesionālais atbalsts sākotnēji palīdz cilvēkam “no ārpuses”, bet līdzcilvēku atbalsts ir tas, kas palīdzību sniedz “no iekšpuses”.

Apmācības ir strukturētas tādā veidā, lai tās daļēji balstītos uz mācībām no līdziniekiem. Šo apmācību mērķis – lai ikvienam, kas piedalās apmācībās, būtu iespēja paplašināt savu skatījumu uz AST un dažādajām dzīves situācijām. Ņemot vērā, cik atšķirīgi var būt AST, arī dalībnieku pieredze un skatījums uz dažādām lietām ļoti atšķiras.

Līdzinieku atbalsta grupas ir dažāda veida, piemēram, *atvērtās grupas*, kur vienojošais faktors ir AST, bet dalībnieki ir mainīgi; *vadītas grupas*, kur dalībnieku diskusiju vada grupas vadītājs, *līdzatbildības grupa*, kur nav atsevišķa diskusijas vadītāja, un uzdevumu sadalījums tiek saskaņots pašā grupā. Ir arī *slēgtās grupas*, kur vienmēr ir viens un tas pats grupas dalībnieku sastāvs un jauni dalībnieki tiek pieņemti tikai tad, kad ir brīvas vietas, un *tematiskās grupas*, kur tiek apspriesta kāda noteikta, iepriekš saskaņota tēma. Noris arī *tiešsaistes līdzinieku grupas* ar tērzēšanu, tiešraidi utt., izmantojot Google meet, Discord, Zoom, Facebook, Tukinen, WhatsApp utt. Grupas var būt *pastāvīgas* un *pagaidu*[6].

Pirms līdzinieku apmācībām ir svarīgi interviju/aptauju veidā noskaidrot personas, kuras var un vēlas strādāt kā līdzinieku atbalsta personas, apmācību laikā sniedzot viņām iespēju iegūt prasmes, kas nepieciešamas, lai vēlāk strādātu par SAA ekspertu. SAA apmācības iekļauj 5 tēmas:

* Līdzinieku grupas darbības principi;
* AST;
* tikšanās organizēšana;
* grupas vadīšana;
* labi funkcionējoša līdzinieku grupa.

## 1.2.Ieguvumi no Somijā izmantotās līdzinieku atbalsta pieejas

Līdzinieku atbalsts ļauj dalīties pieredzē ar citiem cilvēkiem līdzīgā situācijā. Līdzinieks var saprast un atbalstīt otru, dalīties informācijā un pieredzē un saņemt visu iepriekš minēto no citiem līdziniekiem. Cilvēkam, kuram ir AST, vai kura tuviniekam/bērnam ir AST nav jāpaliek vienam ar savām rūpēm, nav jāizolē sevi vai savu ģimeni[6].

*2.att. Līdzinieku atbalsta process7*

Atbalsta grupās daudz tiek runāts par autismu un to, kā tas izpaužas cilvēka ikdienā. Neatkarīgi no tā, vai tas ir pieaugušais ar AST vai viņa tuvinieks, līdzinieku atbalsts var sniegt vērtīgas tikšanās, draudzību, kopības sajūtu, informāciju par AST, kā arī padomus un atbalstu saistībā ar mācību iespējām, darbu un sociālajiem un veselības pakalpojumiem.

Līdzinieku atbalsts var būt ārkārtīgi svarīgs veids, kā uzlabot vecāku spēju tikt galā ar nogurumu, bailēm, šaubu sajūtu un raizēm, sniedzot viņiem vairāk resursu un palīdzot labāk tikt gala ar ikdienas dzīvi. Pētījumi liecina, ka līdzinieku atbalsts palīdz mazināt vientulības sajūtu, stigmatizāciju un trauksmi, kā arī dažādas bailes[6].

Esošās situācijas pieņemšana vecākiem nozīmē virzīšanos uz priekšu. Līdzinieku atbalsts sarežģītās situācijās ātri sniedz palīdzību un atvieglojumu, dodot spēku. Sapratne, kas balstīta uz kopīgu pieredzi, rada drošu atmosfēru, kurā var apspriest personiskus, pat sāpīgus jautājumus. Dzirdot citu cilvēku stāstus līdzīgās situācijās, vecāki var labāk izprast savu un bērna dzīvi, saprotot, ka līdzīgā situācijā ir arī citi cilvēki. Līdzinieki var sniegt konkrētus padomus problēmu risināšanā un sniegt jaunu skatījumu uz lietām, iespējams, ka viņi jau ir pārvarējuši tos pašus izaicinājumus, kas citiem vecākiem ir jauni un sagādā raizes.

## 1.3.Ārvalstu un Latvijas ekspertu viedoklis par psihosociālā rehabilitācijas pakalpojuma nepieciešamību

***Ilze Lappuķe, Velku fonda atbalsta grupu vadītāja kopš 2001. gada.***

Cilvēkiem, kuri ir piedzīvojuši traumu, zaudējumu, nozīmīgas pārmaiņas dzīvē, ir svarīgs atbalsts. Tas ir ļoti ekonomiski un sociāli emocionāli nepieciešams pasākums, jo speciālisti ir dārgi, tie ir maz pieejami, it īpaši ārpus Rīgas. Turklāt atbalsta grupās vecāki dalās ar informāciju un atbalstu, samazinot valsts un pašvaldību iestāžu slogu, jo grupas ietvaros dalībnieki veic to konsultatīvo darbu, ko veiktu sociālā dienesta darbinieki un citi. Turklāt informācija, kas tiek nodota netieši, bieži ir efektīvāka. Atbalsta grupas ir ļoti demokrātisks informācijas nodošanas veids, jo palīdz attīstīt savstarpējo palīdzības tīklu, lai katram vecākam nevajadzētu meklēt speciālistus. Iesaku specializētās tēmas organizēt lielās grupās, it īpaši sākumā, jo ne viss tiks uztverts un vecāki nespēj īstenot visus ieteikumus īsā laika periodā, kā arī jārēķinās, ka sarežģītos jautājumos nodrošināt atbalstu atbalsta grupās ir nepieciešams atkārtoti un ilgā laika periodā.

***Tarja Parvinen, Somijas Autisma apvienības vadītāja***

Vecāku atbalsta grupām ir īpaši liela nozīme attālākos Somijas reģionos, kur nav pieejams tik plašs pakalpojumu un atbalsta speciālistu spektrs, un savstarpējais atbalsts atbalsta grupā ir daudz personalizētāks un tiešāks, kā arī vecāki ir nozīmīgs informācijas avots gan par intervencēm, gan par ikdienas rutīnu. Īpaša uzmanība ir jāpievērš ne tikai vecākiem, bet arī bērnu (tostarp arī brāļu un māsu) pieskatīšanai atbalsta grupu laikā, lai pavadītais laiks vecākiem atbalsta grupās būtu kvalitatīvs, kā arī, lai vecāki jūtas vajadzīgi, iesaistīti, nejūtas vientuļi, jo tas ir būtiski viņu mentālajam stāvoklim.

***Iluta Vilnīte, Rīgas 5.pamatskolas direktore***

Lai gan vecāku atbalsta grupu nav daudz, mēs redzam, ka vecāki, kuri darbojas biedrībās, kuri iesaistās apmācībās un atbalsta grupās, ir zinoši, izglītoti, mierīgi un gatavi dalīties ar šīm zināšanām ar citiem. Vecāku atbalsta grupas ir nepieciešamas dažādos bērna dzīves posmos - uzsākot skolas gaitas vai uzsākot neatkarīgu dzīvi, kā arī ļoti būtiska ir vecāku pieredzes apmaiņa dažādu sarežģītu problēmjautājumu risināšanā - agresīva bērna uzvedība, bērna pašaprūpe, seksualitātes jautājumi utt.

## 1.4. Latvijas situācijas izvērtējums atbalsta bērniem ar FT (t.i., AST) nodrošināšanā

Ārzemēs jau ilgstoši tiek izmantots tāds palīdzības veids kā atbalsta grupas. Tās tiek veidotas visdažādākajās vietās un visdažādākajiem cilvēkiem – neatkarīgi no dzimuma, vecuma, veselības stāvokļa, ticības un tautības, tādējādi cilvēkiem dodot iespēju risināt savas problēmas, un gūt atbalstu bez īpašiem finansiāliem izdevumiem. Cilvēkiem ar invaliditāti tās ir jo īpaši svarīgas, un viņi paši atzīst, ka atbalsta grupās viņi bieži atrod jaunus draugus, jaunas domas, iegūst informāciju un jaunas zināšanas, citu skatījumu uz esošo situāciju, atgūst daļēji zaudēto ticību savām spējām, iemācās analizēt situāciju un redzēt to no dažādiem aspektiem, un pats galvenais - nejūtas vientuļi un nesaprasti. Tas viņiem dot spēku meklēt darbu, izglītoties un kontaktēties ar apkārtējiem.

Pirms vairāk nekā 20 gadiem Invalīdu un viņu draugu apvienība “APEIRONS” uzaicināja cilvēkus ar invaliditāti piedalīties atbalsta grupās. Pirms iesaistīšanās atbalsta grupas darbībā cilvēki savās vēstulēs rakstīja[7]:

*“…Ar gadiem man kļūst grūtāk atrast kontaktu ar apkārtējiem cilvēkiem, kaimiņiem. Jūtos nedrošs savos spriedumos… (Artūrs).”*

*“…Esmu invalīde no bērnības, diezgan aktīva un sabiedriska. Lielāko daļu savas dzīves pavadu veselu cilvēku sabiedrībā un esmu pamanījusi, ka manas problēmas ne vienmēr tiek pareizi izprastas. Ļoti gribas kaut retu reizi kontaktēties ar sev līdzīgiem cilvēkiem, kam ir tuvas un saprotamas tās izjūtas, kas pavada mani visu mūžu… (Elvīra).”*

*“… Esmu kopjams invalīds uz ratiem, dzīvoju kopā ar vecākiem trešajā stāvā bez lifta. Vienīgais kontakts ar ārpasauli ir televizors un bērnības draugi, kas retu reizi ienāk ciemos un sanatorija divos gados reizi. Jūtos vientuļš un izstumts no dzīves, trūkst informācijas, dzīvas sarunas un sabiedrības… (Juris)*.”

Pēc piedalīšanās atbalsta grupās cilvēki ar invaliditāti savās vēstulēs Invalīdu un viņu draugu apvienībai “APEIRONS” rakstīja:

*“…Es biju nonākusi krīzes situācijā, jutos vientuļa, izsista no ierastā dzīves ritma un nonākusi strupceļā. Apmeklējot atbalsta grupu, dzirdēju, ka arī citiem ir līdzīgas problēmas. Mēs darbojoties kopā, mēģinājām pārvarēt grūtības. Atbalsta grupā es ieguvu zināšanas gan par to, kas ar mani bija noticis, gan kā ar šo situāciju tikt galā. Protams, tas notika profesionāļu vadībā… (Elvīra).”*

*“…Izrādās es neesmu viena ar līdzīgām problēmām. Kopā izvērtēt situāciju un atrast pareizo risinājumu ir daudz vieglāk un pie tam viena risinājuma vietā rodas vairāki uzreiz – izvēlies kuru gribi, kas tev ir vispieņemamāk. Dzīve tomēr nav tik drūma, kā man tas likās un vienmēr var atrast kādu izeju. Informācijas trūkums, vientulības sajūta noved pie depresijas, atbalsta grupa ir kā glābiņš, kā svaiga vēja pūsma manā dzīvē… (Aija).”*

Neskatoties uz to, ka šīs vēstules tika sūtītas vairāk nekā pirms 20 gadiem [7], minētās problēmas arī šodien turpina pastāvēt ne tikai pieaugušajiem ar invaliditāti, bet arī ģimenēs, kurās ir bērni ar īpašām vajadzībām. Šoks, depresija, nomāktība, kauns, vainas sajūta, sirdsapziņas pārmetumi, pamestības, vientulības sajūta, bezpalīdzība, atstumtība, atsvešinātība no visiem, izolētība – tie ir ļoti smagi psiholoģiski pārdzīvojumi[8], kas skar pieaugušos ar FT un ģimenes, kurās piedzimis bērns ar invaliditāti dažādos dzīves posmos (pēc bērna piedzimšanas, diagnozes uzzināšanas u.c.), atstājot sekas uz ikdienas dzīvi.

Cilvēkiem (t.sk. bērniem) ar AST ir grūti mijiedarboties ar pasauli un apkārtējiem un elastīgi pielāgoties dažādām situācijām, viņiem raksturīgas vienveidīgas intereses, stereotipiskas darbības un reizēm arī pastiprināts vai arī pavājināts sensorais jutīgums [9]. Bērni ar AST kļūst par pieaugušajiem ar AST. Šobrīd autismu nevar izārstēt un no tā nevar izaugt, taču progresu saskarsmes, komunikācijas un sociālās adaptācijas prasmēs var un vajag panākt. Gadījumos, kad papildus autismam ir arī garīgā atpalicība, cilvēkam visu mūžu būs vajadzīgs apkārtējo atbalsts un palīdzība, taču cilvēki ar AST, kuriem ir augsts intelekts, var dzīvē sasniegt ļoti daudz. Viņi var pabeigt skolu, augstskolu, apgūt profesiju, veiksmīgi strādāt un dibināt ģimeni [10]. Taču tas var nenākties viegli, un var būt nepieciešams liels apkārtējo atbalsts, sapratne un palīdzība[9].

Viens no iemesliem ir ierobežota diagnostikas pieejamība gan augsto izmaksu, gan speciālistu trūkuma dēļ [12], jo vismaz pašlaik AST nav iespējams diagnosticēt ne ar medicīniskas aparatūras, ne analīžu palīdzību.Autisma diagnozi uzstāda ārsts (Latvijā parasti psihiatrs vai neirologs). Taču, lai pareizi noteiktu diagnozi, ārsts visbiežāk vēlēsies arī citu speciālistu konsultācijas: psiholoģisko izpēti, ko veic psihologs, logopēda konsultāciju u.c. Iespējams, ārsts norādīs arī uz nepieciešamību veikt dažādus medicīniskus izmeklējumus, lai izslēgtu citas veselības problēmas (piemēram, neiroloģiskus vai ģenētiskus traucējumus, dzirdes traucējumus, ja bērns nereaģē uz citu cilvēku runu u.c.) [10].

Visbiežāk autisms tiek konstatēts 7 gadu vecumā – sākot skolas gaitas, kad bērns nespēj iekļauties mācību procesā. Nākamais riska periods ir 11 līdz 12 gadi, kad skolēni pāriet uz pamatskolu, kur mācību stundas notiek dažādās telpās, ne vienā telpā kā sākumskolā, tāpēc tik krasu pārmaiņu dēļ bērniem ar AST var saasināties uzvedības problēmas [14]. AST iespējams diagnosticēt arī pieaugušā vecumā, ja tie 1.4. kaut kādu iemeslu dēļ nav diagnosticēti agrāk[10].

Pasaulē ir vairākas nefarmakoloģiskās AST intervences – psihosociālās ārstēšanas un rehabilitācijas metodes, kas var mazināt AST izpausmes, sekmēt bērna/pusaudža attīstību, uzlabot viņa funkcionēšanu un integrēšanos sabiedrībā, neizmantojot medikamentozo terapiju. 1.4.1.tabulā norādītas tikai tās metodes, kuras balstītas uz pētījumiem un kuru efektivitāte ir zinātniski pierādīta[12], kā arī minēta papildinformācija par mērķauditoriju un metodes izmantošanas nosacījumiem.

*1.4.1. tabula*

Nefarmakoloģiskās AST intervences [10], [12], [15]

| Metodes nosaukums | Mērķa  grupa | Apraksts |
| --- | --- | --- |
| Lietišķās uzvedības analīze jeb ABA terapija | Bērni, pusaudži un pieaugušie ar AST | Ļoti mērķtiecīga, strukturēta, intensīva metode. |
| Izveidota kā īpaša apmācības un rehabilitācijas metode tieši bērniem ar AST. |
| Ļoti efektīva saskarsmes un komunikācijas prasmju veidošanai un nevēlamas uzvedības korekcijai. |
| Saskarsmes treniņu grupas | Bērni, pusaudži un pieaugušie ar AST | Sniedz iespēju cilvēkiem ar AST praktizēt un uzlabot savas sociālās prasmes drošā, atbalstošā vidē. Sociālo prasmju grupās izmantotās metodes saistītas ar lietišķās uzvedības analīzes, biheiviorālisma un citām uzvedības terapijas metodēm. Papildu intervence mērķa grupai bez intelekta attīstības un valodas attīstības traucējumiem. |
| Denveras agrīnās intervences modelis | 12-48 mēnešus veci bērni ar AST | Izmanto sadarbības un komunikācijas prasmju attīstīšanai. |
| Vecāku iesaistīšana ir intervences panākumu atslēga. |
| Uzsvars tiek likts uz aktīvu bērna sadarbības un komunikācijas prasmju attīstīšanu pilnīgi visās ikdienas aktivitātēs, fokusējoties uz pozitīvām emocijām, prieka pārpilnību un spontanitāti intensīvās nodarbībās. |
| Atbalsta programma vecākiem | Vecāki, kuru bērniem diagnosticēts AST | Nodarbības vada programmu lietošanā izglītojušies speciālisti. |
| Vecākiem ar bērniem līdz 9 gadu vecumam tiek veidota labāka vecāku izpratne par AST, kā arī tiek attīstītas audzināšanas prasmes, kas viņiem palīdzēs atbalstīt bērna mācīšanos. |
| 10-16 g.v. bērnu vecākiem paredzēta programma, kuras ideja ir stiprināt vecākus, lai palīdzētu pārvarēt grūtības, kādas bērniem ar AST rodas pubertātes vecumā. |
| Bērnu ar AST un komunikācijas grūtībām ārstēšana un izglītošana (TEACH) [[5]](#footnote-6) | Bērni, pusaudži ar AST | Ar pierādījumiem pamatota akadēmiskā programma, kuras pamatā ir ideja, ka cilvēki ar AST vislabāk uztver vizuālus stimulus, tāpēc (bērnu, pusaudžu) skolotājiem attiecīgi jāpielāgo savs mācīšanas stils un iejaukšanās stratēģijas. Papildu intervence mērķa grupai – 1) ar intelektuālās un valodas attīstības traucējumiem, 2) ar intelekta attīstības traucējumiem, bez valodas attīstības traucējumiem, 3) bez intelekta attīstības traucējumiem, ar valodas attīstības traucējumiem. |
| Augmentatīvā un alternatīvā komunikācija (AAC)[[6]](#footnote-7) | Bērni, pusaudži, pieaugušie ar AST | Ietver komunikācijas metodes, ko izmanto bērniem, pusaudžiem, pieaugušajiem, lai papildinātu vai aizstātu runu vai rakstīšanu personām ar traucējumiem runātās vai rakstiskās valodas veidošanā vai izpratnē.  Papildu intervence mērķa grupai bez intelekta attīstības un valodas attīstības traucējumiem. |
| AAC veidi[[7]](#footnote-8): 1) attēlu apmaiņas komunikācijas sistēma — PECS; 2) interaktīvs 24 valodas dēlis; 3) komunikācija ar žestiem; 4) žestu valoda; 5) valodu reprezentējošās metodes; 6) vienas nozīmes attēli. |
| Programma uzvedības problēmu novēršanai (STOP 4-7) | 4 - 7 gadus veci bērni ar AST | Atbilstoši bērnu vecumam tiek mācītas sociālās prasmes, kas tieši saistītas ar dusmu kontroli un uzvedības problēmu novēršanu.  Papildu intervence mērķa grupai bez intelekta attīstības un valodas attīstības traucējumiem. |
| Pieņemšanas un saskaņas terapija | Bērni un pusaudži ar augsti funkcionējošu AST | Trešā viļņa KBT pieeja, kur īpašs fokuss ir uz emociju izpratni, pieņemšanu un vadīšanu, savu vērtību un mērķu realizāciju saskaņā ar sabiedrībā pastāvošajām vērtībām. Papildu intervence mērķa grupai bez intelekta attīstības un valodas attīstības traucējumiem. |
| KBT jeb kognitīvi biheiviorālā terapija | Cilvēki ar AST, kura intelektuālās attīstības līmenis atbilst vismaz astoņu gadu vecumam | Pamatā ir ideja, ka tas, kā mēs domājam, kā jūtamies un kā rīkojamies, savstarpēji ietekmējas. KBT izmanto metodes, lai palīdzētu cilvēkiem vairāk apzināties savus domāšanas procesus, lai viņi varētu mainīt to, kā viņi domā un — līdz ar to — kā rīkojas. Papildu intervence mērķa grupai bez intelekta attīstības un valodas attīstības traucējumiem. |
| Dusmu pārvaldīšanas programma | Pusaudži ar AST | Radīta hroniski agresīviem un vardarbīgiem pusaudžiem, lai veicinātu prosociālu izturēšanos. Papildu intervence mērķa grupai bez intelekta attīstības un valodas attīstības traucējumiem. |
|  |  | |

Ja speciālists ir kompetents un pieredzējis darbā ar AST pacientiem, tad psihosociālās rehabilitācijas procesā var palīdzēt arī šādas metodes: mākslas terapija, mūzikas terapija, drāmas terapija, deju un kustību terapija, smilšu terapija, ģimenes terapija [15].

Neskatoties uz plašo intervenču/metožu sarakstu, visbiežāk šiem bērniem ziedotāju atbalsts praktiski ir vienīgā iespēja saņemt atbilstošu, regulāru, speciālistu rekomendētu un pierādījumos balstītu palīdzību, jo visbiežāk valsts un pašvaldību apmaksātais pakalpojums nav pietiekams (apjoma ziņā) vai uz to ir jāgaida garās rindās, tāpēc vecākiem nākas meklēt terapijas, kas tiek sniegtas par maksu. Bērnu vecākiem katru gadu ir jāgaida labdarības kampaņu rezultāti, lai saprastu, vai bērns varēs turpināt terapiju, kas ir sniegusi labus rezultātus. Šī situācija nav pieņemama, jo nenodrošina sistemātisku, tātad arī pēctecīgu palīdzību bērnam.

Lai bērns varētu regulāri apmeklēt ABA terapijas nodarbības (vismaz divas reizes nedēļā), kas ir pamatterapija bērniem, ģimenei tie ir papildu 2500 EUR izdevumi gadā. Bieži vien tās nav vienīgās izmaksas, kuras gulst uz ģimenes pleciem, un daudzām ģimenēm nav šādu papildu līdzekļu, lai varētu nodrošināt ārsta rekomendētās terapijas, kas būtiski uzlabo bērna iespējas uzsākt bērnudārza un skolas gaitas, kā arī sniedz iespēju nākotnē integrēties sabiedrībā [16].

Kopš 2018. gada Bērnu slimnīcas fonds par ziedotāju līdzekļiem sniedz atbalstu bērniem ar AST, apmaksājot ABA terapijas un logopēda nodarbības, kā arī apmaksājot AST diagnostiku. Ja 2018. gadā atbalstu saņēma 42 bērni un šim mērķim tika iztērēti vairāk nekā 110 000 EUR, tad 2019. gadā atbalstu nodrošināja 113 bērniem, kuriem tika apmaksāti pakalpojumi, un 78 bērniem, kuriem tika apmaksāta AST diagnostika, kopā izlietojot vairāk nekā 208 000 EUR. 2022. gadā plānots, ka atbalsta pakalpojumus saņems vismaz 150 bērni un kopējās plānotās izmaksas 2022. gadā ir vairāk nekā 400 000 EUR. Taču **katru nedēļu Bērnu slimnīcas fonds saņem arvien jaunus atbalsta lūgumus no vecākiem**, kuru ģimenē aug bērni ar AST. Diemžēl Bērnu slimnīcas fonds saskaras ar to, ka līdzekļi atbalstam iepriekšminētajiem pakalpojumiem regulāri un akūti trūkst, un šobrīd rindā uz atbalstu jāgaida jau 13 bērniem[16]. Kopā ar nozares speciālistiem tika pieņemts lēmums prioritāri palīdzēt bērniem līdz 7 gadu vecumam, nodrošinot agrīno intervenci, kas ir ļoti efektīva, taču **pakalpojumi bērniem akūti nepieciešama arī pēc 7 gadu vecuma.**

Lai noskaidrotu, kāda ir reālā situācija Latvijā ģimenēs, kurās aug bērniem ar AST, 2021. gada martā Bērnu slimnīcas fonds veica interneta aptauju, kurā kopumā piedalījās 302 respondenti un sniedza atbildes par 322 bērniem ar AST[17].

92% aptaujāto norādīja, ka ir ļoti satraukti par sava bērna nākotni, kā lielākās bažas minot izglītības iespējas (izglītības sistēmas spēja un kapacitāte uzņemt bērnus ar AST), sabiedrības attieksmi pret viņu bērniem, kā arī bažas par bērna spēju nākotnē būt patstāvīgam, jo bieži vien vecāki nespēj nodrošināt saviem bērniem nepieciešamos pakalpojumus.

30% aptaujāto norādīja, ka vairāk nekā pusi no sava ikmēneša ģimenes budžeta novirza dažādu bērnam nepieciešamo pakalpojumu nodrošināšanai.

20% vecāku atzīmēja, ka ģimenes izdevumi par bērnam nepieciešamajiem pakalpojumiem ir vairāk nekā 400 eiro mēnesī.

50% respondentu norādīja, ka finansiālu iemeslu dēļ nevar nodrošināt savam bērnam pakalpojumu ABA terapija.

58% respondentu atbildēja, ka valsts vai pašvaldība nesedz nekādus izdevumus par bērnam ar AST nepieciešamajiem pakalpojumiem.

Tikai 10% vecāku norādīja, ka visus izdevumus par bērnam nepieciešamajiem pakalpojumiem sedz valsts vai pašvaldība.

Aptaujas rezultātos redzams tas, ko jau gadiem ilgi novēro Bērnu slimnīcas fondā - bērniem ar AST Latvijā akūti pietrūkst valsts atbalsta. Pašvaldību vai valsts finansējums tiek saņemts dažādu projektu ietvaros, taču tas nav ilgtermiņa risinājums un nesasniedz visus bērnus, kuriem atbalsts ir nepieciešams. Vairāk nekā trešdaļa vecāku norādīja, ka saņem finansiālu atbalstu no labdarības organizācijām. Ikdienā bērnus atbalsta ļoti daudzi cilvēki, un tikai un vienīgi pateicoties viņu ziedojumiem, vairāki simti bērnu ar AST šodien saņem palīdzību. Taču ziedojumi nesniedz vecākiem garantiju, ka palīdzība būs. Vecāki var cerēt uz ziedotāju atsaucību, bet tas neaizstāj valsts palīdzības sistēmu, tāpēc vecāki dzīvo nepārtrauktā neziņā un trauksmē par to, kas notiks ar viņu bērnu, vai viņam būs iespējas saņemt nepieciešamo palīdzību[17].

Vecāki, kuri audzina bērnus ar AST, var saņemt bezmaksas psiholoģisko palīdzību Autisma kabinetā [18], kas kopš 2017.gada darbojas kā atvērta tipa kabinets Bērnu slimnīcas novietnē “Gaiļezers”. Autisma kabinets ir turpinājums Bērnu slimnīcas fonda iniciatīvai par atbalsta paplašināšanu bērniem ar AST, jo, regulāri saņemot vecāku un citu NVO sniegto informāciju, kā arī, konsultējoties ar nozares profesionāļiem, tika secināts, ka bērniem ar AST ir ļoti ierobežotas iespējas saņemt profesionālus, mūsdienīgus un valsts apmaksātus pakalpojumus[18].

Šobrīd valsts finansē agrīnās intervences programmu bērniem ar uzvedības problēmām **“STOP 4 – 7”**, kuras mērķis ir trīs gadu laikā mazināt bērnu problemātisko uzvedību (bērns ir dusmīgs, viegli aizkaitināms, zaudē savaldīšanos, ātri apvainojas, uzvedas izaicinoši - ignorē noteikumus un ir agresīvs), mācot vecākus pielietot pozitīvās audzināšanas principus, tā pieejama vairākās Latvijas pilsētās, taču ir paredzēta bērniem līdz septiņu gadu vecumam.

Pārējās 2.tabulā apkopotās intervences/metodes ir pieejamas atsevišķu projektu ietvaros, tādējādi katastrofāli trūkst regulārs atbalsts gan vecākiem, kuri audzina bērnus ar AST, gan pieaugušajiem un pusaudžiem ar AST, kā arī bērniem, kuri ir vecāki par septiņiem gadiem.

2.PSIHOSOCIĀLĀS REHABILITĀCIJAS PAKALPOJUMA APRAKSTS

## Psihosociālās rehabilitācijas pakalpojuma definīcija, mērķi, uzdevumi un mērķa grupa

***PR pakalpojuma definīcija***

Sociālo pakalpojumu un sociālās palīdzības likumsnosaka, ka sociālās rehabilitācijas pakalpojums ir pasākumu kopums, kas vērsts uz sociālās funkcionēšanas spēju atjaunošanu vai uzlabošanu, lai nodrošinātu sociālā statusa atgūšanu un iekļaušanos sabiedrībā, un ietver sevī pakalpojumus personas dzīvesvietā un sociālās aprūpes un sociālās rehabilitācijas institūcijā vai dzīvesvietā vai sociālās aprūpes un sociālās rehabilitācijas institūcijā [1].

Psihosociālā palīdzība, saskaņā ar iepriekš minētā likuma 1.pantu, ir sociālā darba virziens, kuras nolūks ir palīdzēt indivīdam un ģimenei risināt starppersonu un sociālās vides problēmas, sniedzot psiholoģisku un sociālu atbalstu, savukārt psihosociāla rehabilitācija tiek raksturota kā sociālās rehabilitācijas virziens, kurš attiecas uz personu un tās ģimeni un kuras mērķis ir nodrošināt atbalstu psihosociālo problēmu risināšanā.

Tādejādi, ņemot vērā abu iepriekš minēto terminu skaidrojumu, ***PR pakalpojums*** ir pasākumu kopums, kas vērsts uz sociālās funkcionēšanas spēju atjaunošanu vai uzlabošanu, palīdzot bērnam ar FT un/vai ģimenei risināt starppersonu un sociālās vides problēmas un sniedzot psihosociālu atbalstu, lai nodrošinātu bērna ar FT un/vai ģimenes sociālā statusa atgūšanu vai iegūšanu un iekļaušanos sabiedrībā.

***PR pakalpojuma mērķis*** *-* sniegt psihosociālu atbalstu mērķa grupai, lai veicinātu/nodrošinātu mērķa grupas sociālā statusa atgūšanu vai iegūšanu un iekļaušanos sabiedrībā.

***PR pakalpojuma uzdevumi***

* nodrošināt psihosociāla atbalsta sniegšanu bērniem ar FT, t.sk. AST un viņu vecākiem;
* veicināt mērķa grupas personu un viņu ģimenes locekļu un radinieku iekļaušanos sabiedrībā;
* veicināt mērķa grupas un viņu ģimenes locekļu un radinieku sociālā statusa iegūšanu / atgūšanu.

***PR pakalpojuma mērķa grupa*** - bērni ar FT (t.sk. AST), kuriem VDEĀVK ir noteikusi invaliditāti, viņu likumiskie pārstāvji un audžuģimenes.

## Psihosociālās rehabilitācijas pakalpojuma veidi

Esošās situācijas Latvijā, ārvalstīs un Somijas pieredzes analīzes rezultātā tiek definēti četri PR pakalpojuma veidi:

1) priekšizpētes grupa;

2) vispārīgā atbalsta grupa;

3) specializētā atbalsta grupa;

4) radošās darbnīcas.

Informācija par PR pakalpojuma veidiem apkopota 2.2.1.tabulā, kurā norādīts PR pakalpojuma veida nosaukums, mērķa grupa (dalībnieki), grupu vadītāji un PR pakalpojuma veida nodrošināšanas organizatoriskie nosacījumi.

Grupu nodarbības neatkarīgi no to veida var tikt nodrošinātas attālināti – tiešsaistē vai klātienē.

*Attālināti - tiešsaistē* grupu nodarbības ļauj uzlabot to pieejamību, tādējādi nepieciešamo atbalstu un zināšanas var iegūt daudz lielāks skaits mērķa grupas pārstāvju, kuriem tas ir nepieciešams, neatkarīgi no viņu dzīves vietas. Turklāt tiek ekonomēti finanšu līdzekļi, kā arī grupu vadītāju un dalībnieku laiks un resursi.

*Klātienes* grupu nodarbības ļauj ne tikai iegūt informāciju, jaunas zināšanas un atbalstu, bet arī socializēties, mazinot izolētības un vientulības sajūtu, kas ir ļoti nepieciešams lielākajam vairumam grupu dalībnieku. Plānots, ka nepieciešamības gadījumā, klātienes grupu nodarbībās varēs piedalīties arī attālināti, izņemot radošās darbnīcas.

Specializētās atbalsta grupas nodarbību norises biežums tiek noteikts pēc mērķa grupas vajadzībām, ņemot vērā pieprasījumu un speciālistu pieejamību.

*2.2.1.tabula*

PR pakalpojuma veidi un PR pakalpojuma nodrošināšanas organizatoriskie nosacījumi

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **PR pakalpojuma veids** | **PR pakalpojuma mērķa grupa/dalībnieki** | **PR pakalpojuma nodrošināšanas organizatoriskie nosacījumi** | | | | | | Grupas vadītājs | Kuram grupas vadītājam tiek maksāta atlīdzība? |
| **Nodarbību skaits vienai grupai** | | | **Vienas nodarbības norises biežums** | Vienas grupu nodarbības ilgums stundās | Dalībnieku skaits vienā nodarbībā |
| kopā | Klātienē/attālināti | attālināti |
| Priekšizpētes grupa | Vecāki | 1 | 0 | 1 | Pēc vajadzības | 3 | 30-neierobežoti | Profesionālim | Profesionālim |
| Vispārīgā atbalsta grupa | Vecāki | 6-8 | 6-8 | 0-2 | Reizi nedēļā līdz reizi divos mēnešos | 2 | 5-20 | Līdzinieki un pieredzes eksperti | Pieredzes ekspertam |
| Specializētā atbalsta grupa | Vecāki vai bērni | 4 | 0 | 4 | Reizi nedēļā līdz reizi divos mēnešos | 3 | 8-25 | Profesionālis un/vai pieredzes eksperts | Profesionālim un pieredzes ekspertam |
| Radošās darbnīcas | Bērni | 8 | 8 | 0 | Rezi nedēļā līdz reizi mēnesī | 5 | 2-16 | 3 profesionāļi | Profesionālim |

Atkarībā no PR pakalpojuma veida grupu nodarbības var vadīt:

* **Profesionālis** - persona, kas ir konkrētas jomas speciālists, kurš vada grupas nodarbības bērniem vai viņu vecākiem un saņem par to atlīdzību.
* **Pieredzes eksperts** - persona ar AST vai bērna vecāks, kuri ir saskārušies un veiksmīgi atrisinājuši kādu specifisku problēmu. Pieredzes eksperts var tikt uzaicināts uzstāties uz īsu brīdi kādā no nodarbībām, kur viņš dalās savā unikālajā pieredzē, zināšanās, sajūtās, sniedzot atbalstu nodarbību dalībniekiem. Pieredzes eksperts var saņemt atlīdzību, uzstājoties radošajās darbnīcās un specializētās atbalsta grupās, kā arī var uzstāties brīvprātīgi (bez atlīdzības) vispārīgajās atbalsta grupās [19].Lai varētu nodrošināt jēgpilnu un pilnvērtīgu dalīšanos ar pieredzes ekspertu zināšanām, sākotnēji ir nepieciešams šos pieredzes ekspertus apmācīt tādās jomās kā, piemēram, publiskā uzstāšanās.
* **Līdzinieks** – brīvprātīgais, kas ir iesaistīts PR pakalpojuma nodrošināšanā, pamatojoties uz viņa paša dzīves pieredzi. Galvenokārt tie ir bērna vecāki. Līdzinieks vada vispārīgo atbalsta grupu un, ja viņam ir nepieciešamās zināšanas un iemaņas, viņš var vadīt arī specializēto atbalsta grupu, nesaņemot par to atlīdzību,

Psihosociālās atbalsta grupas, kuru vadītājs ir līdzinieks, tiek augstu vērtētas, jo šādā veidā personai ar līdzīgu pieredzi tiek dota iespēja dalīties šajā pieredzē gan sniedzot atbalstu, gan arī saņemot atbalstu. Turklāt šādā veidā tiek veidotas formālas un neformālas savstarpējās attiecības starp grupas dalībniekiem, kurās psihosociālo atbalstu gūst abas iesaistītās puses, gan grupas vadītājs līdzinieks, gan grupas dalībnieki. Īpaši jāatzīmē, ka personai - līdziniekam, kurš konkrētajā grupā sniedz psihosociālā atbalsta pakalpojumus, šī atbalsta sniegšanas loma tiek uzskatīta par tālāku ceļu uz personas atveseļošanos [19], kas veicina personas vēlamās sociālās vai personiskās pārmaiņas [20].

Līdzinieku atbalsta process atšķiras no formālas medicīnas vai sociālās jomas darbinieku – ekspertu sniegtā atbalsta, jo sociālās jomas darbinieku - ekspertu zināšanas ir formālā izglītībā balstītas, bet līdzinieku atbalsta sniegšanas procesā tiek izmantotas zināšanas, kas veidojušās uz pašu līdzinieku pieredzes bāzes, kas tiek papildinātas ar formālu un neformālu izglītību jeb apmācībām par atbalsta sniegšanu, piesaistot dažādus ekspertus konsultāciju un padomu sniegšanā.

## 2.2.1. Priekšizpētes grupa

Priekšizpētes mērķis ir gūt plašāku ieskatu par bērnu un viņu vecāku vajadzībām. Priekšizpētes grupu īstenošana sniedz skaidru redzējumu par bērniem un vecākiem nepieciešamajām tēmām un aktuālajiem jautājumiem, nepieciešamo materiālu apzināšanā un veidošanā. Ir jāņem vērā, ka bērniem var būt gan līdzīgas, gan individuālas problēmas, kā arī var būt individuāli, specifiski jautājumi, kurus iepriekš nav iespējams paredzēt, tāpēc PR pakalpojuma aprobācijas izmēģinājumprojekta laikā tiks sagatavoti dažādi izdales materiāli, nepieciešamības gadījumā arī pilnveidoti un pielāgoti jautājumiem, kas būs aktuāli ne tikai priekšizpētes grupu dalībniekiem, bet arī pārējo atbalsta grupu dalībniekiem. Priekšizpētes grupu nodarbību ietvaros dalībnieki tiks informēti par iespēju kļūt par brīvprātīgo grupu vadītāju – līdzinieku, pieteikšanās procesu un darba norisi.

## 2.2.2.Vispārīgā atbalsta grupa

Vispārīgā atbalsta grupa ir atbalsta grupa, kuras veids un saturs var tikt pielāgots konkrētās grupas vajadzībām un interesēm, tādējādi tās dalībnieki var saņemt tieši viņiem nepieciešamo informāciju un atbalstu. Vispārīgās atbalsta grupas nodarbības tiek īstenotas dažādos Latvijas plānošanas reģionos, nodrošinot dalībniekiem izdales materiālus.

Vispārīgo atbalsta grupu vada līdzinieks vai līdzinieks un pieredzes eksperts. Kopējais vienas grupas nodarbību skaits ir no 6-8, no kurām četrās nodarbībās tiks apskatīta konkrēta tēma (pamattēma jeb pamata saturs), bet divās nodarbībās tēmas tiks precizētas atbilstoši konkrētās atbalsta grupas specifikai, atbalsta grupas dalībnieku vajadzībām un vēlmēm. Minēto divu nodarbību tēmas varētu būt atkarīgas no dažādiem atbalsta grupas raksturojošiem faktoriem, piemēram, atbalsta grupā iesaistīto vecāku bērnu vecuma, izglītošanas veida un formas (formālā izglītība, neformālā izglītība, izglītošanās vispārējās izglītības iestādē vai speciālajā skolā), FT veida un tā īpatnībām, funkcionālo traucējumu smaguma pakāpes u.c.. Vecāki konkrētajā grupā var pielāgot tēmas savām vajadzībām un izvēlēties tās vadīt par vienu no tēmām. Pirmās atbalsta grupas būs vērstas uz savstarpēju iepazīšanos un uzticības radīšanu starp atbalsta grupas dalībniekiem, jo izmēģinājumprojektā īstenoto vispārīgo atbalsta grupu pieredze rāda, ka, uzsākot dalību jaunā atbalsta grupā, tas ir emocionāls pārdzīvojums gan grupas vadītājam - līdziniekam, gan atbalsta grupu dalībniekam, ja iepriekš nav piedzīvota līdzīga pieredze.

Vispārīgās atbalsta grupu intensitātes ideālais risinājums ir atbalsta grupas nodarbības vienu reizi nedēļā, tomēr, ņemot vērā vecāku ikdienas specifiku, vispārīgās atbalsta grupas nodarbību intensitāte var tikt pazemināta, savstarpēji vienojoties ar grupas dalībniekiem, vadītājiem un PR pakalpojuma koordinatoram.

Izmēģinājumprojekta laikā vispārīgo atbalsta grupu intensitāte plānota no vienas reizes nedēļā līdz vienai reizei divos mēnešos. Pēc vispārīgās atbalsta grupas darbības uzsākšanas atbalsta grupas nodarbību intensitāte var tik mainīta, ņemot vērā konkrētās vispārīgās atbalsta grupas specifiku, izmēģinājumprojekta laikā iespējamos epidemioloģiskās situācijas ierobežojumus, kā arī to, ka vienas vispārīgās atbalsta grupas kopējais nodarbību nodrošināšanas termiņš ir 8 mēneši.

Plānots, ka katrā plānošanas reģionā jānodrošina vismaz viena vispārīgā atbalsta grupa. Izmēģinājumprojekta laikā var netikt nosegti visi plānošanas reģioni, plānots organizēt 10 vispārīgās atbalsta grupas (ar 5-20 dalībniekiem grupā), no tām vairākas grupas ir paredzēts organizēt Rīgā.

Jāņem vērā, ka vecākiem lielu finansiālo slogu sagādā bērnam nepieciešamo pakalpojumu izmaksas, savukārt ģimenes ienākumi var būt ļoti ierobežoti, jo ne vienmēr vecāki var apvienot bērna aprūpi ar pilnas slodzes darbu vai atrast un apmaksāt aukli, tāpēc vispārīgās atbalsta grupās, kuru norise ir paredzēta klātienē, tiek plānots arī bērnu pieskatīšanas pakalpojums, kur zinošs speciālists pieskatīs bērnus (uz katriem trīs bērniem paredzēts viens pieskatītājs), kā arī viens papildu pieskatītājs bērnu brāļiem/māsām, ja vecākiem nebūs iespējas ierasties uz nodarbību bez bērna/iem. Ņemot vērā, ka visbiežāk vispārīgās atbalsta grupas vadītājiem – līdziniekiem, arī ir bērni, kuri ir jāpieskata, bērnu pieskatīšanas pakalpojuma ilgums tiek pagarināts kopā par vienu stundu ilgāk nekā vispārīgās atbalsta grupas norises laiks, jo grupas vadītājam pirms un pēc nodarbības ir jāsagatavo norises telpa un dokumenti. Nepieciešamības gadījumā tiks nodrošināts arī transports, kas nogādās vispārīgās atbalsta grupu dalībniekus uz/no nodarbībām, lai finansiālais stāvoklis un papildu izdevumi nav šķērslis vecākiem un bērniem nepieciešamā PR pakalpojuma saņemšanai.

## 2.2.3.Specializētā atbalsta grupa

Specializētā atbalsta grupa ir PR pakalpojuma veids, kura mērķis ir kādas konkrētas problēmas risināšana, kas ir aktuāla bērniem un vecākiem. Šīs grupas vada profesionālis un līdzinieks vai pieredzes eksperts un līdzinieks. 2.2.3.1. tabulā ir apkopotas provizoriskās specializēto atbalsta grupu tēmas, kuras izmēģinājumprojekta laikā plānots īstenot, taču tās var tikt mainītas un koriģētas, ņemot vērā priekšizpētes grupas un citu atbalsta grupu ietvaros identificētās problēmas, ar ko saskaras bērni un vecāki.

Par pamatu tēmu izvēlei tika izmantota SAA sniegtā informācija, kā arī vecāku sniegtā informācija LAA nodevuma izstrādes laikā un PR pakalpojuma apraksta aprobācijas izmēģinājumprojekta laikā iegūtā informācija. LAA pieredze rāda, ka daudzos gadījumos vecākiem, kuriem ir bērni ar smagiem FT, ir iereobežotas iespējas saņemt specifisku atbalstu, kas orientēts uz viņu bērnu vajadzībām, tāpēc specializētās atbalsta grupas ir atbilstošs veids atbalsta un informācijas saņemšanai.

*2.2.3.1. tabula*

Plānotās specializēto atbalsta grupu tēmas sadalījumā pa PR pakalpojuma nodrošināšanas organizatoriskajiem nosacījumiem

|  |  |  |  |  |
| --- | --- | --- | --- | --- |
| Tēmas nosaukums | PR pakalpojuma nodrošināšanas organizatoriskie nosacījumi | | | |
|  | grupu dalībnieki | grupu skaits | dalībnieku skaits grupā | kopējais nodarbību skaits |
| Stomatoloģija. Ārstniecība | vecāki | 1 | 8-25 | 4 |
| bērni | 1 | 2-16 | 4 |
| Stomatoloģija. Higiēna | vecāki | 1 | 8-25 | 4 |
| Kas notiek speciālajās skolās? | Vecāki | 1 | 8-25 | 4 |
| Individuālais atbalsts izglītības iestādē | vecāki | 1 | 8-25 | 4 |
| Kas tas ir – Autisms? | Vecāki | 1 | 8-25 | 4 |
| Multipli traucējumi | vecāki | 1 | 8-25 | 4 |
| Autisms un komunikācija | vecāki | 1 | 8-25 | 4 |
| Pie kura speciālista griezties? | Vecāki | 1 | 8-25 | 4 |
| Ginekoloģija | vecāki | 1 | 8-25 | 4 |
| Vecāku pārklasificēšanās citā specialitātē | vecāki | 1 | 8-10 | 4 |
| Autisms un agresija | vecāki | 1 | 8-25 | 4 |
| Nepiemērota seksuālā uzvedība | vecāki (ar bērniem meitenēm) | 1 | 8-25 | 4 |
| Pašaprūpe | vecāki | 1 | 8-25 | 4 |
| Saskarsmes treniņu grupa | bērni | 2 | 8-10 | 16 |
| Autisms un sensorā uzvedība | vecāki | 1 | 8-25 | 4 |
| Miegs, Ēšana un citas tēmas | vecāki | 1 | 8-25 | 4 |

Specializēto atbalsta grupu nodarbības tiek nodrošinātas gan tiešsaistē, gan klātienē, Rīgā un nepieciešamības gadījumā, ņemot vērā pieprasījumu, dažādos Latvijas reģionos, nodrošinot dalībniekiem izdales materiālus. Specializētajām atbalsta grupām, kuru norise ir paredzēta klātienē, tiek plānots bērnu, viņu brāļu/māsu pieskatīšanas pakalpojums (uz katriem trīs bērniem būs viens pieskatītājs, kā arī viens papildu pieskatītājs brāļiem/māsām). Ņemot vērā bērnu un vecāku faktisko dzīves vietu, pieļaujams klātienes nodarbības organizēt hibrīdveidā (vienlaicīgi tiešsaistē un klātienē), lai neliegtu tajās piedalīties ģimenēm, kas atrodas tālu no grupas nodarbības norises vietas.

Atkarībā no grupas veida plānots, ka specializētās atbalsta grupas tiekas sākot ar reizi nedēļā līdz reizi divos mēnešos vai retāk (pēc nepieciešamības). Specializētās atbalsta grupas vada profesionālis un/vai pieredzes eksperts. Izmēģinājumprojekta laikā iepriekšminētā PR pakalpojuma intensitāte var tikt mainīta, ņemot vērā vecāku vēlmes un atbalsta grupu vadītāju iespējas. Tāpat arī izmēģinājumprojekta laikā specializēto atbalsta grupu maksimālais dalībnieku skaits vairumā gadījumu netiks ierobežots, kaut arī metodikā norādīts vēlamais maksimāl dalībnieku skaitu.

## 2.2.4.Radošās darbnīcas

Vairāki pētījumi [21], [22] liecina, ka bērnus, vecākus un ģimenes locekļus ietekmē dažādi vides riska faktori, tajā skaitā dažādu atbalsta pakalpojumu trūkums, negatīva sabiedrības attieksme un sabiedrības sapratnes trūkums, tas viss negatīvi ietekmē bērnu veselīgas attīstības un veselības uzlabošanās prognozi. Pierādīts, ka lietderīgas ir adaptīvās pārvarēšanas stratēģijas, kas saistās ar neformāliem sociālā atbalsta veidiem, tādējādi psihosociāli atbalsta pasākumi dažādām sabiedrības grupām, tajā skaitā arī bērniem, ir lietderīgi un nepieciešami.

Radošās darbnīcas ir viens no atbalsta grupu veidiem, kas paredzētas divu dažādu vecumposmu bērniem:

* bērniem vecumā no astoņiem līdz 12 gadiem (ieskaitot), vecumposms, kad bērns uzsāk mācības skolā (1. klase), mainās bērna ikdiena (vairs netiek apmeklēta pirmsskolas izglītības iestāde, kurā ir brīvāka gaisotne un režīms).
* bērniem vecumā no 13 līdz 18 gadiem (neieskaitot), kad bērnam ir vairāki nozīmīgi dzīves posmi – mācību uzsākšana vidusskolā vai augstskolā, darba gaitu vai patstāvīgas dzīves uzsākšana u.tml..

Radošās darbnīcas nodarbībās tiek iekļautas sociālo prasmju un pašaprūpes veicināšanas aktivitātes, kā arī tematiskās lekcijas, lai mazinātu PR pakalpojumā iesaistīto bērnu sociālās mijiedarbības un komunikācijas traucējumus, uzlabotu pašaprūpes prasmes un patstāvību, lai viņi spētu veiksmīgi funkcionēt mūsdienu sabiedrībā. Līdz ar to veidosies droša un attīstoša vide, kur bērniem ir iespēja pavadīt brīvo laiku, būt kopā ar vienaudžiem un iegūt draugus, kur saprot un pieņem bērnus ar AST, lai viņi nebūtu nošķirti no sabiedrības.

Īstenojot PR pakalpojumu, ir jāņem vērā, ka bērnu ar AST fizioloģiskais vecums var būt lielāks par psiholoģisko, var atšķirties fiziskā un intelektuālā attīstība, kā arī motorās prasmes, tāpēc radošo darbnīcu grupu veidošanā ir jāņem vērā ne tikai bērna vecums, bet arī spējas un aktuālās problēmas. Radošajās darbnīcās var piedalīties bērni no 8-18 gadu vecumam (neieskaitot). Svarīgi, lai bērni ir līdzīga vecuma un ar līdzīgām problēmām.

Radošo darbnīcu nodarbību norise paredzēta tikai klātienē gan Rīgā, gan Latvijas reģionos. Ir paredzēts, ka vienā radošās darbnīcas nodarbībā piedalīsies līdz 16 bērniem un viena nodarbība ilgs piecas stundas. Nodarbībās dalībnieki var pievienoties pēc viņu iespējām. Kafijas pauzēm darbnīcās nav noteikta laika, bet tiek nodrošināts galds ar kafiju, tēju un uzkodām, ko izmanto arī bērnu vecāki, kuri nogādājuši bērnu uz nodarbību. Vienai radošās darbnīcas grupai tiks organizētas astoņas nodarbības un tās notiks no vienas reies nedēļā līdz vienai reizei mēnesī. Lai nodrošinātu pietiekamu uzmanību katram bērna, plānots, ka radošo grupu nodarbības vadīs trīs profesionāļi.

## 2.3. Atbalsta grupu vadītāju – līdzinieku un pieredzes ekspertu apmācības un supervīziju nodrošināšana

Atbalsta grupu vadītāji tiek apmācīti diviem dažādiem mērķiem: līdzinieki tiek sagatavoti vairāk grupu vadīšanai un sadarbībai ar grupu dalībniekiem, savukārt pieredzes eksperti tiek apmācīti publiski uzstāties un apmācīt. Neskatoties uz to, ka viņiem ir vērtīgas zināšanas un pieredze, ar kuru dalīties atbalsta grupā, tādējādi sniedzot atbalstu grupas dalībniekiem, viņiem ir nepieciešams apgūt noteiktas prasmes, kā arī uzlabot esošās zināšanas komunikācijas u.c. jomās.

***Atbalsta grupu vadītāju – līdzinieku apmācības***

Apmācības sastāv no pieciem apmācību moduļiem:

1. modulis “Vecāku atbalsta grupu principi”;
2. modulis “Autiskā spektra traucējumi”;
3. modulis “Tikšanās”;
4. modulis “Tu, kā atbalsta grupas līderis”;
5. modulis “Labi funkcionējošas vecāku atbalsta grupas darbība”.
   * + 1. ***modulis “Vecāku atbalsta grupu principi”***

Šajā apmācību modulī notiek iepazīšanās ar pārējiem apmācības grupas dalībniekiem, ar mācīšanās metodēm un apmācības norisi. Kopīgas pieredzes un vienlīdzības novērtēšana un savstarpējā mijiedarbība grupā. Tiek aplūkots, kādēļ atbalsta grupas ir svarīgas, kā notiek atbalsta grupu vadītāju apmācības, kādas ir atbalsta grupu vadītājiem nepieciešamās īpašības un prasmes, grupu vadīšana kā brīvprātīgais darbs.

* + - 1. ***modulis “Autiskā spektra traucējumi”***

Šajā apmācību modulī tiek sniegta informācija par autisma slimību un diagnozes noteikšanu, par AST dažādajām iezīmēm un izpausmēm. Kā atpazīt cilvēku ar AST, kas jāņem vērā, kontaktējoties un ikdienā mijiedarbojoties ar šādu cilvēku. Kā šādam cilvēkam palīdzēt labāk justies ikdienā.

* + - 1. ***modulis “Tikšanās”***

Šajā apmācību modulī tiek aplūkota vēlamā uzvedība, tiekoties ar atbalsta grupu, kā runāt par bērniem/vecākiem, kuriem ir AST, kā grupas vadītajam noteikt robežas ar citiem grupas dalībniekiem, kā un cik daudz stāstīt par sevi un savu pieredzi, kā radīt klātbūtnes un atbalsta sajūtu. Tiek aplūkotas cilvēku dažādās attieksmes un izpausmes veidi par vienu un to pašu lietu. Tiek runāts, kā grupas dalībniekiem palīdzēt tikt galā krīzes situācijās. Tiek iztirzāta, kāda ir veiksmīga vecāku atbalsta grupas tikšanās, ko tā ietver. Iedarbīgās un neiedarbīgās frāzes, ko izmantot atbalsta grupu darbā.

* + - 1. ***modulis “Tu, kā atbalsta grupas līderis”***

Šajā apmācību modulī tiek pievērsta uzmanība īpašībām un prasmēm, kādām ir jāpiemīt vai kādas ir jāattīsta atbalsta grupas vadītājam. Tiek apgūti atbalsta grupas nodarbību plānošanas pamati, un grupas vadītāji tiek iepazīstināti ar veiksmīgas grupas vadīšanas ieteikumiem. Tiek pievērsta īpaša uzmanība jautājumiem par grupas izveidi un tās darbības uzsākšanu, grupas iekšējo noteikumu izveidi un to ievērošanu, par jaunu dalībnieku pievienošanos grupai, par iespēju visiem grupas dalībniekiem izteikties grupas nodarbību laikā, par pienākumu sadalīšanu grupas nodarbības veiksmīgai norisei (sazināšanās ar grupas dalībniekiem, grupu nodarbības vietas iekārtošana un sakārtošana pēc grupas nodarbības utt.).

* + - 1. ***modulis “Labi funkcionējošas vecāku atbalsta grupas darbība”***

Šajā apmācību modulī grupu vadītājiem tiek skaidroti nepieciešamie priekšnoteikumi, lai atbalsta grupa veiksmīgi darbotos un pastāvētu ilgstoši. Tiek aplūkots, kas mainās, ja atbalsta grupa tiekas nevis klātienē, bet tiešsaistē, kādas ir dažādo tikšanās formātu atšķirības un raksturīgās iezīmes. Tiek sniegti padomi un ieteikumi klātienes un tiešsaistes grupas darbības nodrošināšanā, atgriezeniskās saites veidošanā un grupas darbības novērtējuma sagatavošanā.

Izmēģinājumprojekta laikā plānots apmācīt 20 atbalsta grupu vadītājus - līdziniekus. Pirms apmācībām ir plānots kvantitatīvi atlasīt lielāku skaitu ar potenciālajiem grupu vadītājiem, apmēram 30, kuri būtu ieinteresēti grupu vadīšanā kā līdzinieki, un tad kvalitatīvi atlasīt tos grupu vadītājus, kuri tiešām ir gatavi vadīt atbalsta grupas.

Atbalsta grupu vadītāju – līdzinieku apmācību formāts ir 18 stundas klātienes apmācības un trīs attālinātas tikšanās (vienas tikšanās ilgums plānots divas stundas), kuru laikā ar līdziniekiem tiek pārrunāta klātienes apmācību laikā iegūto teorētisko zināšanu praktiskais pielietojums, t.sk. dažādi problēmjautājumi un neskaidrības, kas līdziniekiem radīsies atbalsta grupu vadīšanas procesā. Kopējais līdzinieku apmācību ilgums ir vidēji 24 stundas un tas var tikt koriģēts pēc nepieciešamības, lai nodrošinātu kvalitatīvu līdzinieku apmācību. Kopā plānots apmācīt 20 atbalsta grupu vadītājus – līdziniekus un apmācības plānots rīkot vienu reizi. Ņemot vērā, ka līdzinieki neplānotu apstākļu dēļ var netikt uz mācībām klātienē, papildus tiks nodrošināta iespēja apmācībām pieslēgties attālināti.

Līdzinieku apmācības nodrošinās gan vietējie, gan ārzemju eksperti. Somu eksperti vadīs klātienes apmācības, bet attālinātās tikšanās vadīs vietējie eksperti profesionāļi.

Apmācību vadītājs sagatavo izdales materiālu informatīvo bāzi un LAA nodrošina materiālu maketēšanu un izdruku.

Grupu vadītāju apmācības plānots rīkot klātienē/attālināti/hibrīda formā atbilstoši epidemioloģiskajai situācijai un konkrētas grupas specifikai.

Apmācību vadītājs sagatavo izdales materiālu informatīvo bāzi un LAA nodrošina materiālu maketēšanu un izdruku.

Jebkurā apmācību brīdī apmācību dalībnieks var atteikties no turpmākas piedalīšanās apmācībās un grupu vadīšanas, informējot par to apmācību vadītāju un PR pakalpojuma koordinatoru.

***Atbalsta grupu vadītāju - pieredzes ekspertu apmācības***

Atbalsta grupu vadītāju - pieredzes ekspertu vienas grupas apmācību ilgums ir 16 stundas, kas sastāv no četriem apmācību moduļiem, un katrs apmācību modulis ilgst četras stundas.

Pieredzes ekspertu apmācību četri moduļi:

1. modulis “Prezentācijas plānošana un veidošana”;
2. modulis “Uzstāšanās, tās plānošana un strukturēšana”;
3. modulis “Runas prasmes, loģiska runa un pareiza elpošana”;
4. modulis “Konfliktsituācijas un to risinājumi, emocionālā inteliģence”.

Izmēģinājumprojekta ietvaros plānots apmācīt 13 pieredzes ekspertus – pilngadīgas personas ar AST, kas kļūs par grupu vadītājiem (kvantitatīvi atlasīt un apmācīt tos, kuriem ir interese, un pēc tam kvalitatīvi izvēlēties tos, kuri ir spējīgi un var vadīt grupas).

Apmācību moduļi tiek veidoti neatkarīgi, lai apmācību dalībnieki var pievienoties apmācībām atšķirīgos laikos, un gadījumā, ja apmācību dalībnieks ir pievienojies apmācībām vēlāk, piemēram, kad apmācības pirmajos divos moduļos jau ir beigušās, viņš var pievienoties apmācībām trešajā un ceturtajā modulī, vēlāk apgūstot arī pirmo un otro moduli un viņam nevajag gaidīt to atkārtotu norisi, tādējādi taupot gan laiku, gan resursus.

Apmācībām paredzētais laiks izmēģinājumprojekta ietvaros ir trīs mēneši, kuru laikā plānots, ka katrs no moduļiem tiks organizēts trīs reizes, bet šis apmācību formāts izmēģinājumprojekta laikā var mainīties, izvēloties atbilstošāko apmācību formātu, lai nodrošinātu kvalitatīvu pieredzes ekspertu apmācību.

Pieredzes ekspertu apmācības plānots rīkot klātienē/attālināti/hibrīda formā, atbilstoši epidemioloģiskajai situācijai un konkrētās grupas specifikai.

Apmācību vadītājs sagatavo izdales materiālu informatīvo bāzi, un LAA nodrošina materiālu maketēšanu un izdruku. Jebkurā apmācību brīdī apmācību dalībnieks var atteikties no turpmākas piedalīšanās apmācībās un grupu vadīšanas, informējot par to apmācību vadītāju un PR pakalpojuma koordinatoru.

***Supervīziju nodrošināšana atbalsta grupu vadītājiem - līdziniekiem un pieredzes ekspertiem***

Supervīzija ir konsultatīvs atbalstslīdziniekiem un pieredzes ekspertiem jautājumos, kas saistīti ar darbu atbalsta grupās, tādējādi paaugstinot viņu profesionalitāti. Pēc apmācībām uzsākot vadīt atbalsta grupas, pieredzes ekspertiem un līdziniekiem tiek nodrošināta viena divu stundu gara grupas supervīzijas nodarbība mēnesī, kā arī nepieciešamības gadījumā tiek nodrošinātas individuālās supervīzijas. Iepriekš savstarpēji vienojoties, tās var notikt klātienē/tiešsaistē vai telefonsarunas veidā.

Dalībnieku skaits grupu supervīzijās ir no 6-10 personām vienā grupā, kurās grupu vadītāji var konsultēties par sarežģītiem gadījumiem, ar kuriem viņi saskaras grupu vadīšanas laikā.

Grupu supervīzijās var piedalīties gan tie grupu vadītāji, kuri jau vada grupas, gan tie, kuri nevienu atbalsta grupu vēl nav vadījuši, savukārt individuālā supervīzija paredzēta tikai tiem grupu vadītājiem, kuri jau ir novadījuši vismaz vienu atbalsta grupu. Vienas konkrētas atbalsta grupas darbības laikā grupu vadītājs var saņemt divas individuālās supervīzijas. PR pakalpojuma ietvaros supervīziju sniegšanu jānodrošina Latvijas Supervizoru apvienībā sertificētiem supervizoriem ar psihologa vai sociālā darbinieka izglītību (maģistra grāds psiholoģijā vai sociālajā darbā), kuram ir pieredze darbā ar bērniem ar FT un/vai viņu vecākiem.

***Papildu kursi atbalsta grupu vadītājiem - līdziniekiem***

Divas reizes gadā līdziniekiem jāpiedalās papildu kursos par viņus interesējošām tēmām vai par tēmām, kas viņiem nodrošinās nepieciešamo prasmju uzlabošanos un veicinās to attīstīšanu. Papildu kursu tēmas un apmeklējuma laiki ir jāsaskaņo ar PR pakalpojuma koordinatoru, kurš organizē līdzinieka piedalīšanos nepieciešamajos kursos. Ņemot vērā, ka izmēģinājumprojekta laikā līdzinieki pirms atbalsta grupu vadīšanas uzsākšanas būs tikko apmācīti un atbalsta grupu norises laiks izmēģinājumprojektā plānots - astoņi mēneši, tad papildu kursi līdziniekiem izmēģinājumprojekta laikā netiks nodrošināti.

## 2.4. Psihosociālās rehabilitācijas pakalpojuma sniegšanas kārtība

PR pakalpojuma nodrošināšanas process ietver septiņus posmus:

* + - 1. posms “PR pakalpojumu nodrošināšana – profesionāļu atlase”;
      2. posms “Potenciālo PR pakalpojumu saņēmēju un grupu vadītāju informēšana par PR pakalpojumu”;
      3. posms “Potenciālo PR pakalpojuma nodrošināšana – grupu vadītāju pieredzes ekspertu vai līdzinieku atlase”;
      4. posms “PR pakalpojuma nodrošināšana - grupu vadītāja pieredzes eksperta vai līdzinieka apmācības”;
      5. posms “Pieteikšanās PR pakalpojumam un PR pakalpojuma piešķiršana”;
      6. posms “PR pakalpojuma saņemšana”;
      7. posms “PR pakalpojuma pirmstermiņa izbeigšana”.

PR pakalpojuma 3.; 4. un 5. posms tiek īstenoti paralēli.


Zemāk ir ievietotas katra posma procesu shēmas un to skaidrojums.

***1.posms “PR pakalpojumu nodrošināšana – profesionāļu atlase”***

PR pakalpojuma vadītājs uzrunā profesionāļus ar atbilstošu kvalifikāciju un pieredzi. Profesionāļiem izvirzītās kvalifikācijas prasības un pieredze iekļauta PR pakalpojuma standartā (5. pielikuma 8. punkts). Līgumā tiek atrunāts, kura PR pakalpojuma veida nodrošināšanā iesaistās profesionālis (skatīt 2.4.1.attēlu). Profesionālis var vadīt vienu vai vairākas priekšizpētes grupas, specializētās atbalsta grupas un/vai radošās darbnīcas.

*2.4.1. attēls*

1.posms “PR pakalpojuma nodrošināšana – profesionāļu atlase”



***2.posms “Potenciālo PR pakalpojumu saņēmēju un grupu vadītāju informēšana par PR pakalpojumu”***


Priekšizpētes grupas nodarbības notiks attālināti atbilstoši PR pakalpojuma nodrošinātāja – profesionāļa pieejamajam laikam (skatīt 2.4.2.attēlu). Sabiedrības informēšana par plānotajām priekšizpētes grupām tiks organizēta caur dažādiem informācijas kanāliem, t.sk. informācija tiks:

* izvietota LAA mājas lapā un dažādās sociālajās vietnēs;
* nosūtīta vairākām NVO, kas sniedz dažādus pakalpojumus bērniem un jauniešiem ar FT, t.sk. AST, valsts un pašvaldību iestādēm, t.sk. sociālajiem dienestiem, skolām un pirmsskolas iestādēm, uzvedības speciālistiem u.c.

Pieteikšanās priekšizpētes grupu nodarbībām notiks LAA mājas lapā, speciāli šim mērķim izveidotā sadaļā, vecākam aizpildot elektronisko pieteikumu formu un anketu. PR pakalpojuma koordinators no pieteikšanās formām DB ievada vecāku kontaktinformāciju un apkopo anketā esošo informāciju, kā arī DB ievadot informāciju par tēmām, kas ir aktuālas un interesē personas, un tām personām, kuras ir izteikušas vēlmi kļūt par līdziniekiem vai pieredzes ekspertiem. Informācija par priekšizpētes grupu nodarbības norises datumu un laiku tās plānotajiem dalībniekiem tiks nosūtīta vismaz piecas dienas iepriekš uz nodarbību dalībnieka norādīto e-pastu. Savukārt pieslēgšanās saite tiks nosūtīta vienu dienu pirms nodarbības uz nodarbību dalībnieka norādīto e-pastu. Nodarbība tiešsaistē tiek organizēta tiešsaistes platformā “Zoom”.

*2.4.2. attēls*

2. posms “Potenciālo PR pakalpojumu saņēmēju un grupu vadītāju informēšana par PR pakalpojumu”

******

Pēc nodarbības no Zoom aplikācijas tiek iegūta informācija, kuri nodarbības dalībnieki bija pieslēgušies tiešsaistes nodarbībai. Tā tiek izmantota, lai apzinātu, cik no personām, kuras pieteicās nodarbībai, faktiski piedalījās nodarbībā, un minētā informācija tiek ievadīta DB.

PR pakalpojuma vadītājs priekšizpētes grupas nodarbībā informē par iespēju pieteikties PR pakalpojumam, skaidro PR pakalpojuma veidus, kā arī iedrošina vecākus kļūt par kādas atbalsta grupas vadītāju. Priekšizpētes grupas nodarbības laikā PR pakalpojuma vadītājs novēro vecāku aktivitāti (piemēram, cik daudz viņi uzdod jautājumus, dalās ar savu pieredzi) un atzīmē tos, kurus pēc nodarbības varētu papildus uzrunāt un iedrošināt iesniegt pieteikumu PR pakalpojuma saņemšanai un/vai kļūt par kādas atbalsta grupas vadītāju.

***3.******posms “PR pakalpojuma nodrošināšana - grupu vadītāju pieredzes ekspertu un līdzinieku atlase”***

Sniedzot iesniegumu par pieteikšanos PR pakalpojumam (skatīt 2.4.5.attēlu), vecāks var arī pieteikties kļūt par atbalsta grupu vadītāju – līdzinieku vai pieredzes ekspertu, veicot attiecīgo atzīmi iesniegumā, kā arī par grupu vadītāju - līdzinieku vai pieredzes ekspertu var kļūt arī citas personas, kurām ir pieredze saskarsmē ar bērniem vai pilngadīgām personām, kurām ir AST, uzrakstot un iesniedzot LAA iesniegumu (skatīt 2.4.3.attēlu).

Līdzinieki var vadīt specializētās grupas un vispārīgās grupas, pieredzes eksperti papildus jau nosauktajām grupā var vadīt arī radošās darbnīcas, taču, ņemot vērā to, ka viņiem ir vērtīgas zināšanas un pieredze, lai vadītu grupu, ir nepieciešams apgūt noteiktas prasmes, kā arī uzlabot esošās zināšanas komunikācijas u.c. jomās.

Ar katru personu, kura izteikusi vēlmi kļūt par līdzinieku vai pieredzes ekspertu un dalīties ar savām zināšanām, sazinās PR pakalpojuma koordinators un vienojas par individuālās sarunas laiku (klātienē vai tiešsaistē), kuras laikā izstāsta informāciju par nepieciešamajām apmācībām, atbalsta grupu veidiem un to norisi, darba apjomu, apmaksu, atbildot uz jautājumiem un precizējot tēmas, par kurām potenciālais grupu vadītājs labprāt vadītu grupu. Ja pieredzes eksperts vai līdzinieks piekrīt turpmākai dalībai PR pakalpojumā kā grupu vadītājs, ar viņu tiek slēgts līgums.

*2.4.3. attēls*

3. posms “PR pakalpojuma nodrošināšana - grupu vadītāju pieredzes ekspertu un līdzinieku atlase”

***4. posms “PR pakalpojuma nodrošināšana - grupu vadītāja pieredzes eksperta vai līdzinieka apmācības”***

PR pakalpojuma koordinators saskaņā ar noslēgtajiem līgumiem komplektē atbalsta vadītāju apmācību grupas un plāno apmācību norises laikus, tos saskaņojot ar apmācību vadītājiem. Ņemot vērā, ka atbalsta grupu vadītāju apmācības notiek klātienē LAA telpās, un to, ka, vienlaicīgi, var noritēt apmācības līdziniekiem un pieredzes ekspertiem, tad PR pakalpojuma koordinators koordinē apmācību norises laikus tā, lai tie nepārklātos, t.sk. nepārklātos arī ar citiem LAA organizētajiem pasākumiem šajā laikā. Informāciju par atbalsta grupu vadītāju apmācību - apmācību norises datumu, laiku, vadītāju u.c. svarīgu informāciju, apmācību dalībniekiem PR pakalpojuma koordinators nosūta uz e-pastu, lūdzot viņiem apstiprināt savu dalību apmācībās.

Apmācāmie atbalsta grupu vadītāji katrā nodarbībā aizpilda reģistrācijas lapu (viena uz visiem dalībniekiem), norādot savu vārdu, uzvārdu un parakstu, tādā veidā apliecinot savu dalību apmācības nodarbībā. Katra apmācību nodarbība tiek ierakstīta (tikai apmācību vadītāja stāstītais un prezentētais). Gadījumā, ja apmācību dalībnieks netiek uz kādu no nodarbībām, viņš par to savlaicīgi (vismaz vienu dienu pirms nodarbības sākuma) ziņo PR pakalpojuma koordinatoram, kurš apmācību dalībniekam nosūta nodarbības materiālus un paskaidro, kā viņš var piekļūt nodarbības ierakstītam. Pieeja nodarbības ierakstiem tiek nodrošināta pēc nepieciešamības uz konkrētu laiku.

Beidzoties apmācībām, pieredzes ekspertiem un līdziniekiem tiek lūgts nokārtot pārbaudījumu par apmācībās apgūto vielu. Pārbaudījuma veidlapas tiek izveidotas sadarbībā ar apmācību vadītājiem. Nesekmīgi (neiegūstot vismaz 60% no maksimālā vērtējuma vai sniedzot atbildi, kas šķērso “sarkanās līnijas”) nokārtota pārbaudījuma gadījumā līdzinieks vai pieredzes eksperts var atkārtoti pievienoties apmācībām (ja iespējams), lai uzlabotu savas zināšanas, iegūstot sekmīgu vērtējumu un turpinot dalību PR pakalpojumā. Pieredzes eksperti un līdzinieki var jebkurā apmācību laikā, kā arī pēc tām (līdz pat līguma noslēgšanai), atteikties no turpmākas dalības PR pakalpojuma nodrošināšanā.

Sekmīgi nokārtota eksāmena gadījumā, apmācību dalībnieks - atbalsta grupu vadītājs, iesaistās PR pakalpojuma nodrošināšanā. Visā apmācību laikā, ja apmācību dalībnieks saprot, ka tomēr nevēlas iesaistīties PR pakalpojuma nodrošināšanā, viņš par to informē PR pakalpojuma koordinatoru un PR pakalpojuma koordinators veic turpmākās darbības, kas nepieciešamas PR pakalpojuma nodrošināšanā izbeigšanai.

*2.4.4 attēls*

4. posms “PR pakalpojuma nodrošināšana - grupu vadītāja pieredzes eksperta vai līdzinieka apmācības”



***5. posms “Pieteikšanās PR pakalpojumam un PR pakalpojuma piešķiršana”***

Pieteikšanās PR pakalpojuma un PR pakalpojuma piešķiršana atspoguļota 2.4.5.attēlā.

Lai bērns un vecāki saņemtu PR pakalpojumu, bērnam ir jāatbilst mērķa grupas atlases kritērijiem:

* bērnam ir FT, un VDEĀVK ir noteikusi invaliditāti, un bērnam ir diagnosticēti AST;
* bērns ir vecumā līdz 18 gadiem (neieskaitot).

Bērna vecāks aizpilda un iesniedz iesniegumu (6. pielikums) PR pakalpojuma saņemšanai, vienlaikus aizpilda arī iesnieguma pielikumu “Sākotnējās novērtēšanas aptauju” par bērnu, sniedzot vispārīgu informāciju par bērnu un viņa uzvedības īpatnībām. Iesniegumu un papildu dokumentus, kas apliecina bērna atbilstību mērķa grupas atlases kritērijiem, vecāks LAA var iesniegt dažādos veidos:

* patstāvīgi aizpilda iesniegumu LAA mājas lapā;
* nosūta uz LAA e-pastu ar drošu elektronisku parakstu parakstītu iesniegumu;
* aizpilda iesniegumu papīra formā, paraksta to un nosūta pa pastu vai iesniedz personīgi LAA birojā, Strēlnieku ielā 9-15, Rīgā, LV-1010.

PR pakalpojuma koordinators izskata iesniegumu 10 darba dienu laikā kopš iesnieguma saņemšanas un informē vecāku par bērna atbilstību mērķa grupas atlases kritērijiem, vai nosūta atteikumu, pamatojot neatbilstību. Pozitīva vērtējuma rezultātā starp LAA un vecāku noslēdz līgumu par PR pakalpojuma saņemšanu (skatīt 3. pielikumu). PR pakalpojuma koordinators DB reģistrē informāciju par PR pakalpojuma saņēmēju.

Sociālais darbinieks pārrunā ar vecāku iesniegumā norādīto informāciju par PR pakalpojumu veidiem, kuriem ir pieteicies pats vecāks vai viņa bērns, kopīgi izvērtē nepieciešamību un vienojas par PR pakalpojuma veidiem, kurus saņems vecāks un/vai bērns, kā arī sastāda SR plānu.

Sociālais darbinieks izveido klienta lietu, kurā iekļauj šādu informāciju/ dokumentus:

* informāciju par vecāku, atsauci uz LAA lietvedības lietu, kurā glabājas vecāka iesnieguma oriģināls;
* atsauci uz LAA lietvedības lietu, kurā glabājas ar vecāku noslēgtais līgums par PR pakalpojuma saņemšanu, t.sk. līguma pielikums – SR plāns;
* SR plāna izpildes atspoguļojumu un saņemtā PR pakalpojuma veida rezultātu novērtējumu;
* citu informāciju, kas ir būtiska PR pakalpojuma nodrošināšanai.

Sociālais darbinieks pēc PR pakalpojuma sniegšanas beigām novērtē klienta sociālās situācijas izmaiņas un sasniegtos rezultātus, ko atspoguļo SR plānā.

*2.4.5. attēls*

5. posms “Pieteikšanās PR pakalpojumam un PR pakalpojuma piešķiršana”



***6. posms “PR pakalpojuma saņemšana”***

PR pakalpojuma saņemšanas process ir atspoguļots 2.4.6.attēlā.


PR pakalpojuma koordinators saskaņā ar noslēgtajiem līgumiem komplektē atbalsta grupas pēc PR pakalpojuma veida un dalībnieku dzīves vietas. Katrai grupai tiek piesaistīts grupas vadītājs, kurš ar sevi iepazīstina savā pārziņā esošās grupas dalībniekus. Atbalsta grupas vadītājs plāno datumus, laikus un pārrunājamās tēmas konkrētās grupas nodarbībām, saskaņojot tos gan ar grupas dalībniekiem, gan ar PR pakalpojuma koordinatoru. PR pakalpojuma koordinators koordinē atbalsta grupu norisi: savlaicīgi informē atbalsta grupu dalībniekus par nodarbību datumiem un laikiem, ir atbildīgs par telpu nodrošinājumu (ja nodarbība noris klātienē), izveido tiešsaistes nodarbību uzaicinājumus un nosūta tos grupas dalībniekiem un vadītājam, ja grupa ir paredzēta tiešsaistē. PR pakalpojuma koordinators organizē kafijas pauzi, bērnu pieskatīšanas pakalpojuma īstenošanu, kā arī transporta nodrošināšanu, ja tāda ir paredzēta kādā no atbalsta grupu veidiem.

Grupas dalībnieki kopā ar atbalsta grupas vadītāju pirmajā nodarbībā vienojas par iekšējiem grupas kārtības noteikumiem. Atbalsta grupas nodarbības laikā tās vadītājs reģistrē visus atbalsta grupas dalībniekus, iesniedzot dalībnieku sarakstu PR pakalpojuma koordinatoram vienas darba dienas laikā pēc atbalsta grupas nodarbības beigām. PR pakalpojuma koordinators saņemto informāciju par atbalsta grupas apmeklējumu un tēmu ievada DB.

Pēdējā konkrētās grupas nodarbībā atbalsta grupas vadītājs lūdz grupas dalībniekiem aizpildīt anketu, ar kuras palīdzību tiek novērtēta sniegtā PR pakalpojuma kvalitāte, kā arī grupas dalībniekiem pēdējā grupas nodarbībā ir jāiesniedz SR plānā nosprausto mērķu izvērtējums – kādi rezultāti ir iegūti PR pakalpojuma saņemšanas laikā.

*2.4.6. attēls*

6. posms “PR pakalpojuma saņemšana”



***7. posms “PR pakalpojuma izbeigšana”***

PR pakalpojuma izbeigšana ir atspoguļota 2.4.7.attēlā.

*2.4.7. attēls*

7. posms “PR pakalpojuma izbeigšana”



Katru mēnesi PR pakalpojuma koordinators un grupas vadītājs pārskata atbalsta grupas dalībnieku apmeklējumu, identificē neaktīvos dalībniekus un pārrunā iespējamos zemā apmeklējuma vai nepietiekošās iesaistes iemeslus. PR pakalpojuma koordinators sazinās ar dalībniekiem, kas ir neaktīvi vai vairākkārt neierodas uz atbalsta grupas nodarbībām, pārrunājot radušos situāciju, noskaidro, vai dalībnieks vēlas turpināt dalību atbalsta grupās, vai vēlas to pārtraukt.

Ja dalībnieks vēlas atteikties no dalības atbalsta grupā, viņš raksta iesniegumu un iesniedz to PR pakalpojuma koordinatoram. Par iesnieguma iesniegšanas veidiem savstarpēji vienojas, tie var būt:

* parakstot iesniegumu ar drošu elektronisku parakstu un nosūtot uz LAA e-pastu;
* parakstot papīra formāta iesniegumu un nosūtot pa pastu vai personīgi ienesot PR pakalpojuma koordinatoram LAA birojā, Strēlnieku ielā 9-15, Rīgā, LV-1010.

PR pakalpojuma koordinators informē atbalsta grupu vadītāju par izmaiņām atbalsta grupas dalībnieku sastāvā un minēto informāciju ievada DB.

Gadījumā, ja dalību PR pakalpojuma saņemšanā ir pārtraucis viens ģimenes loceklis, pārējie ģimenes locekļi var turpināt saņemt PR pakalpojumu.

## 2.5. Psihosociālās rehabilitācijas pakalpojuma sniegšanā iesaistītās puses, to pienākumi un tiesības

PR pakalpojuma ieviešanā ir iesaistīti vairāki speciālisti: atbalsta grupas vadītāji – profesionāli, pieredzes eksperti un līdzinieki, PR pakalpojuma vadītājs un koordinators un PR pakalpojuma saņēmēji, kuru atbildība un pienākumi ar atspoguļota 2.5.1.tabulā.

*2.5.1. tabula*

PR pakalpojuma sniegšanā iesaistīto pušu pienākumi un tiesības

| Iesaistītā puse | Pienākumi | Tiesības |
| --- | --- | --- |
| PR pakalpojuma vadītājs | * atbildēt par PR pakalpojumu kopumā; * nodrošināt un pārraudzīt PR pakalpojuma īstenošanu un kvalitāti, tai skaitā darbinieku (atbalsta grupu vadītāju, koordinatora) nolīgšanu, sagatavošanu un apmācību darbam; * veikt PR pakalpojuma kvalitātes uzraudzību; * pārraudzīt koordinatora, un atbalsta grupu vadītāju darbu; * komunicēt ar PR pakalpojuma saņēmējiem; * izturēties ar cieņu pret PR pakalpojuma koordinatoru, atbalsta grupas vadītājiem, dalībniekiem un nodrošināt PR pakalpojuma ieviešanā ētikas prasību ievērošanu. * nodrošināt PR pakalpojuma ieviešanā fizisko personu datu aizsardzības normatīvā regulējuma ievērošanu; arī sniedzot informāciju trešajām personām, tajā skaitā, bet ne tikai – valsts un pašvaldību iestādēm, tiesībsargājošām iestādēm, medicīnas iestādēm, PR pakalpojuma saņēmēju tuviniekiem un citām personām. * iesaistīties dažādu ar PR pakalpojuma īstenošanu problēmjautājumu risināšanā. * atbildēt par PR pakalpojuma vispārīgo dokumentāciju, nodrošināt iesniegumu reģistra veidošanu . * nodrošināt PR pakalpojuma līgumu sagatavošanu un slēgšanu gan ar PR pakalpojuma saņēmējiem, gan atbalsta grupu vadītājiem. * nodrošināt PR pakalpojuma sniegšanā iesaistīto darbinieku darba laika uzskaites kontroles uzraudzību. * pārraudzīt PR pakalpojuma budžeta izlietošanu. | * pieprasīt no PR pakalpojuma saņēmējiem, PR pakalpojuma koordinatora un atbalsta grupu vadītājiem visu nepieciešamo informāciju, lai nodrošinātu kvalitatīvu PR pakalpojuma sniegšanu. * pieprasīt pārskatus un citu nepieciešamo informāciju par atbalsta grupas vadītāju un PR pakalpojuma koordinatora darbu. * saņemt nepieciešamo atbalstu (t.sk. apmācības, supervīzijas) kvalitatīvai darba pienākumu veikšanai. * uz saprātīgu darba slodzi, kas nodrošina darba un privātās dzīves līdzsvaru. * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei. |
| PR pakalpojuma koordinators | * koordinēt un uzraudzīt visu atbalsta grupu darbību; * atbildēt par PR pakalpojuma vispārīgo dokumentāciju, reģistrēt iesniegumu reģistrā PR pakalpojumu saņēmēju iesniegumus. * sagatavot un slēgt PR pakalpojuma līgumus gan ar PR pakalpojuma saņēmējiem, gan atbalsta grupu vadītājiem. * reģistrēt datu bāzē konkrētas atbalsta grupas un tās dalībniekus; * iesaistīties dažādu ar PR pakalpojuma īstenošanu problēmjautājumu risināšanā; * sagatavot mēneša atskaites par savu darbu; * veikt atbalsta grupu dalībnieku apmeklējuma ievadi datu bāzē; * izturēties ar cieņu pret atbalsta grupas vadītājiem, dalībniekiem un savā darbā ievērot ētikas prasības. * ievērot PR pakalpojuma ieviešanā fizisko personu datu aizsardzības normatīvo regulējumu, arī sniedzot informāciju trešajām personām, tajā kaitā, bet ne tikai – valsts un pašvaldību iestādēm, tiesībsargājošām iestādēm, medicīnas iestādēm, PR pakalpojuma saņēmēju tuviniekiem un citām personām. * informēt PR pakalpojuma vadītāju par vēlmi pārtraukt savu dalību PR pakalpojumā. | * pieprasīt no PR pakalpojuma saņēmējiem un atbalsta grupu vadītājiem visu nepieciešamo informāciju, lai nodrošinātu kvalitatīvu PR pakalpojuma sniegšanu. * pieprasīt pārskatus un citu nepieciešamo informāciju no atbalsta grupu vadītājiem par veikto darbu; * saņemt nepieciešamo atbalstu (t.sk. apmācības, supervīzijas) kvalitatīvai darba pienākumu veikšanai * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei. |
| Atbalsta grupas vadītājs | * organizēt konkrētās atbalsta grupas darba norisi, t.sk. informēt dalībniekus par atbalsta grupas norises datumiem un laiku, * veikt dalībnieku reģistrāciju konkrētajā atbalsta grupas norises dienā; * ne vēlāk kā vienas darba dienas laikā pēc konkrētās atbalsta grupas norises dienas nosūtīt informāciju par dalībnieku apmeklējumu PR pakalpojuma koordinatoram; * vadīt atbalsta grupas konkrēto nodarbību; * sagatavot mēneša atskaites par savu darbu. * ievērot PR pakalpojuma ieviešanā fizisko personu datu aizsardzības normatīvo regulējumu, arī sniedzot informāciju trešajām personām, tajā skaitā, bet ne tikai – valsts un pašvaldību iestādēm, tiesībsargājošām iestādēm, medicīnas iestādēm, PR pakalpojuma saņēmēju tuviniekiem un citām personām. * informēt PR pakalpojuma koordinatoru par vēlmi pārtraukt savu dalību PR pakalpojumā. * izturēties ar cieņu pret atbalsta grupas dalībniekiem un savā darbā ievērot ētikas prasības. | * pieprasīt no PR pakalpojuma saņēmējiem visu nepieciešamo informāciju, lai nodrošinātu kvalitatīvu PR pakalpojuma sniegšanu. * saņemt nepieciešamo atbalstu (t.sk. apmācības, supervīzijas) kvalitatīvai darba pienākumu veikšanai * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus pakalpojuma pilnveidei; |
| Atbalsta grupas dalībnieks | * sadarboties ar atbalsta grupas vadītāju un citiem atbalsta grupas dalībniekiem; * izturēties pret atbalsta grupas vadītāju un citiem tās dalībniekiem ar cieņu un ievērot ētikas prasības; * informēt atbalsta grupas vadītāju par vēlmi pārskatīt vai pārtraukt sadarbību; * pēc iespējas piedalīties visās atbalsta grupu nodarbībās; * ievērot PR pakalpojuma saņemšanas laikā fizisko personu datu aizsardzības normatīvo regulējumu. | * saņemt nepieciešamo atbalstu no atbalsta grupas vadītāja, PR pakalpojuma vadītāja un koordinatora PR pakalpojuma saņemšanas laikā. ; * saņemt informāciju, kas nepieciešama sekmīgai PR pakalpojuma saņemšanai, sev saprotamā veidā un valodā; * iepazīties ar visu informāciju, kuru par atbalsta grupas dalībnieku uzglabā LAA datu bāzē. * mainīt savu pieņemto lēmumu jebkurā brīdī un atteikties no PR pakalpojuma saņemšanas, uzrakstot iesniegumu. * izteikt savu viedokli par PR pakalpojuma saturu un sniegt priekšlikumus pakalpojuma pilnveidei. |
| Grupu vadītājs - pieredzes eksperts, līdzinieks | * organizēt savas prezentācijas/uzstāšanās norisi; * sagatavot mēneša atskaites par savu darbu; * sadarboties ar atbalsta grupu vadītāju, PR pakalpojuma koordinatoru un vadītāju; * izturēties ar cieņu pret atbalsta grupas dalībniekiem un savā darbā ievērot ētikas prasības. * informēt PR pakalpojuma koordinatoru par vēlmi pārtraukt savu dalību PR pakalpojumā. | * saņemt nepieciešamo atbalstu (t.sk. apmācības, supervīzijas) kvalitatīvai darba pienākumu veikšanai * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei. |
| Profesionālis (atbalsta grupu vadītājs) | * organizēt savas prezentācijas/uzstāšanās norisi; * sagatavot mēneša atskaites par savu darbu; * sadarboties ar atbalsta grupu vadītāju, PR pakalpojuma koordinatoru un vadītāju; * izturēties ar cieņu pret atbalsta grupas dalībniekiem un savā darbā ievērot ētikas prasības. * informēt PR pakalpojuma koordinatoru par vēlmi pārtraukt savu dalību PR pakalpojumā. | * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei. |
| Supervizors | * supervizēt visu atbalsta grupu vadītāju darbību; * sniegt informāciju PR paklpojuma koordinatoram par sniegto supervīziju; * iesaistīties dažādu ar PR pakalpojuma īstenošanu problēmjautājumu risināšanā; * sagatavot mēneša atskaites par savu darbu; * izturēties ar cieņu pret atbalsta grupas vadītājiem, dalībniekiem un savā darbā ievērot ētikas prasības. * ievērot PR pakalpojuma ieviešanā fizisko personu datu aizsardzības normatīvo regulējumu, arī sniedzot informāciju trešajām personām, tajā skaitā, bet ne tikai – valsts un pašvaldību iestādēm, tiesībsargājošām iestādēm, medicīnas iestādēm, PR pakalpojuma saņēmēju tuviniekiem un citām personām. * informēt PR pakalpojuma vadītāju par vēlmi pārtraukt savu dalību PR pakalpojumā. | * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei |
| Sociālais darbinieks | * izstrādāt PR plānu; * veidot klienta lietu papīra formātā un aizpildīt to PR pakalpojuma sniegšanas laikā; * izvērtē PR pakalpojuma pieteicējam PR pakalpojuma nepieciešamību. | * uz saprātīgu darba slodzi, kas nodrošina darba un privātās dzīves līdzsvaru; * uz drošu, iekļaujošu un personas vajadzībām atbilstošu darba vidi; * izteikt savu viedokli par PR pakalpojuma saturu un sniegt priekšlikumus PR pakalpojuma pilnveidei. |

## 2.6. Prasības psihosociālās rehabilitācijas pakalpojuma sniedzējiem un psihosociālās rehabilitācijas pakalpojuma sniegšanā iesaistītajiem speciālistiem

PR pakalpojuma sniedzējs - PR pakalpojumu nodrošina juridiska persona, kura sniedz sociālo pakalpojumu – psihosociālās rehabilitācijas pakalpojums, un ir reģistrēta Sociālo pakalpojumu sniedzēju reģistrā un kura ikdienas darbā sniedz pakalpojumus un/vai atbalstu personām ar AST un viņu ģimenēm.

Pakalpojuma sniedzējs piesaista speciālistus (PR pakalpojuma vadītāju un koordinatoru, atbalsta grupu vadītājus - profesionāļus, pieredzes ekspertus un līdziniekus) - fiziskas personas, kuras savas kompetences ietvaros nodrošina PR pakalpojuma saņemšanu un grupu vadītāji - pieredzes eksperti un līdzinieki, pirms PR pakalpojuma sniegšanas uzsākšanas ir apguvušas speciālās apmācības.

*Prasības PR pakalpojuma atbalsta grupu vadītājam - profesionālim:*

* pirmā vai otrā līmeņa augstākā izglītība sociālajā darbā, sociālajā aprūpē, sociālajā rehabilitācijā, tiesību zinātnēs vai citās sociālajās vai humanitārajās zinātnēs;
* vēlamas pamatprasmes un pieredze darbā un komunikācijā ar personām ar GRT;
* valodu prasmes: latviešu un/vai angļu valoda;
* labas saskarsmes prasmes.

*Prasības PR pakalpojuma atbalsta grupu vadītājam – pieredzes ekspertam:*

* pamata (pamatskolas) izglītība;
* vēlamas pamatprasmes un pieredze darbā un/vai komunikācijā ar personām ar GRT;
* valodu prasmes: latviešu valoda.

*Prasības PR pakalpojuma atbalsta grupu vadītājam - līdziniekam:*

* pirmā vai otrā līmeņa augstākā izglītība;
* vēlamas pamatprasmes un pieredze darbā un/vai komunikācijā ar personām ar GRT;
* valodu prasmes: latviešu valoda;
* labas saskarsmes prasmes.

*Grupu vadītāju nepieciešamās kompetences:*

* iecietība pret personām ar GRT, lai veidotu veiksmīgu kontaktu;
* spēja analizēt situāciju;
* spēja strādāt komandā un piemēroties mainīgiem darba apstākļiem;
* spēja patstāvīgi pieņemt lēmumus, komunicēt, risināt problēmas un konfliktus;
* spēja motivēt atbalsta grupu dalībniekus pārmaiņām;
* spēja plānot un organizēt savu darbu;
* augsti ētikas standarti.

*Prasības PR pakalpojuma koordinatoram:*

* pirmā vai otrā līmeņa augstākā izglītība sociālajās vai eksaktajās zinātnēs;
* pieredze pasākumu/pakalpojumu/projektu organizēšanā vai koordinēšanā, t.sk., organizējis aktivitāšu nodrošināšanu un sasniedzamo rezultātu izpildi, ievērojot plānoto aktivitāšu laika grafiku, budžetu, kā arī apjomu un kvalitāti;
* pieredze problēmu risināšanā;
* pieredze pārskatu, par pasākuma/pakalpojuma/projekta gaitu un sasniegtajiem rezultātiem, sagatavošanu.
* pieredze sadarbībā ar valsts, pašvaldības iestādēm un NVO sektoru;
* vēlama pieredze atbalsta nodrošināšanā mērķa grupas personām;
* vēlamas zināšanas par sabiedrībā balstītiem sociālajiem pakalpojumiem personām ar GRT;
* valodu prasmes: latviešu valodas – obligāti, krievu un angļu valodas – vēlamas;
* prasme pielietot normatīvos aktus;
* prasme strādāt komandā un veicināt sadarbību;
* sadarbības prasmes, augsta saskarsmes kultūra un prasme kontaktēties ar cilvēkiem.

*Prasības PR pakalpojuma vadītājam:*

* pirmā vai otrā līmeņa augstākā izglītība sociālajās vai eksaktajās zinātnēs;
* vēlama pieredze atbalsta nodrošināšanā mērķa grupas personām;
* vēlamas zināšanas par sabiedrībā balstītiem sociālajiem pakalpojumiem personām ar GRT;
* pieredzi vismaz vienā no jomām - administratīvajā vadībā, personālvadībā, procesu vadībā vai projektu vadībā;
* pieredze pasākuma/pakalpojuma/projekta vadībā, plānošanā, koordinēšanā un sasniedzamo rezultātu izpildes vērtēšanā, ievērojot plānoto aktivitāšu laika grafiku, budžetu, kā arī apjomu un kvalitāti;
* pieredze personāla vadībā;
* pieredze problēmu, t.sk. nestandarta problēmu, risināšanā;
* pieredze sadarbībā ar valsts, pašvaldības iestādēm un NVO sektoru;
* prasme pielietot normatīvos aktus;
* prasme strādāt komandā un veicināt sadarbību;
* sadarbības prasmes, augsta saskarsmes kultūra un prasme kontaktēties ar cilvēkiem.

*Prasības PR pakalpojuma sociālajam darbiniekam:*

* otrā līmeņa profesionālā augstākā izglītība sociālajā darbā;
* vēlamas pamatprasmes un pieredze darbā un komunikācijā ar personām ar GRT
* pieredze problēmu, t.sk. nestandarta problēmu, risināšanā;
* valodu prasmes – latviešu valoda;
* labas saskarsmes prasmes.

*Prasības PR pakalpojuma supervizoram:*

* spēkā esošs Latvijas Supervizoru apvienības izsniegts supervizora sertifikāts;
* 2.līmeņa augstākā izglītība psiholoģijā vai sociālajā darbā un
* izglītība supervīzijā atbilstoši Eiropas nacionālo supervizoru organizāciju asociācijas (ANSE) izglītības standartam;
* pieredze supervīziju vadīšanā.

*Nepieciešamās kompetences supervizoram:*

* labas saskarsmes prasmes;
* vēlama pieredze darbā un komunikācijā ar personām ar invaliditāti, GRT vai AST vai speciālistiem un tuviniekiem, kas veic šo personu aprūpi;
* spēja analizēt situācijas, lai stiprinātu atbalsta grupu vadītāju kapacitāti ilgtermiņā veikt grupas vadītāja pienākumus;
* spēja strādāt komandā un piemēroties mainīgiem darba apstākļiem;
* spēja patstāvīgi pieņemt lēmumus, komunicēt, risināt problēmas un konfliktus;
* spēja patstāvīgi plānot un organizēt savu darbu;
* augsti ētikas standarti.

Lai pretendētu uz iespēju sniegt supervīzijas atbalsta grupu vadītājiem, supervizors PR pakalpojuma vadītājam iesniedz:

* dokumentu kopijas, kas apliecina attiecīgo izglītību;
* informāciju par speciālista pieredzi (brīvā formā), kam pievienotas vismaz divas pozitīvas atsauksmes.

## 2.7.Psihosociālā rehabilitācijas pakalpojuma vienas vienības izmaksu noteikšanas metodika (rehabilitācijas pakalpojuma cena)

Sociālo pakalpojumu cena parasti tiek rēķināta uz klientu, un tās mērvienība ir stunda, diena vai diennakts, atkarībā no sniedzamā sociālā pakalpojuma specifikas. Veidojot jauno PR pakalpojumu un izanalizējot PR pakalpojuma specifiku un tā veidus, tika secināts, ka PR pakalpojuma veida cenu nav lietderīgi aprēķināt uz klientu, jo visi PR pakalpojuma veidi tiek nodrošināti kā grupu nodarbības ar dažādu dalībnieku skaitu grupā (no 2 līdz neierobežotam dalībnieku skaitam grupā atbilstoši PR pakalpojuma veidam), un faktiski ne vienmēr grupas nodarbības tiks apmeklētas 100%, kā rezultātā netiks segtas visas izmaksas. Līdz ar to PR pakalpojuma veida cenas mērvienība ir viena grupas nodarbība.

PR pakalpojuma cenas aprēķinā tiek izdalītas trīs izmaksu grupas:

1. Atlīdzības izmaksas – atlīdzība speciālistiem, kuri praktiski strādā ar mērķa grupu un nodrošina PR pakalpojuma organizēšanu un ieviešanu *(PR pakalpojuma vadītājs, PR pakalpojuma koordinators, sociālais darbinieks un atbalsta grupu vadītāji)*.
2. Ar PR pakalpojuma prasību nodrošināšanu saistītās izmaksas – visas izmaksas, kas ir tieši saistītas ar PR pakalpojuma ieviešanu un nodrošināšanu, piemēram, telpu īre nodarbībām, bērnu pieskatītājs nodarbībās, transporta izmaksas nodarbību dalībniekiem un vadītājiem, supervīziju izmaksas u.c.. Tā kā PR pakalpojumu plānots nodrošināt ne tikai Rīgā, bet arī Latvijas reģionos, tad aprēķinos ir izdalītas izmaksas, kas ir specifiskas nodarbībām, kas tiek organizētas ārpus Rīgas, un nodarbībām Rīgā, piemēram, transporta izmaksas nodarbību dalībniekiem plānotas tikai gadījumā, ja nodarbības notiek ārpus Rīgas. Tāpat ir izdalītas izmaksas, kuras ir attiecināmas uz klātienes grupu nodarbībām un kuras uz grupu nodarbībām, kas tiek organizētas attālināti, piemēram, klātienes nodarbībās tiek nodrošināts bērnu pieskatīšanas pakalpojums un kafijas pauzes.
3. Administratīvās izmaksas – izmaksas, kas nepieciešamas, lai sekmīgi varētu nodrošināt PR pakalpojumu, bet nav tieši saistītas ar to. Pamatojoties uz Sociālo pakalpojumu un sociālās palīdzības likuma 13. panta otrās daļas 3 prim punktu, administratīvajām izmaksām novirzīti 10 % no kopējām aprēķinātajām atlīdzības izmaksām un ar PR pakalpojuma prasību nodrošināšanu un uzturēšanu saistītajām izmaksām *(piemēram, grāmatveža, finansista, jurista atalgojums, kancelejas preces, pasta izdevumi, iekārtu noma u.c.)*.

PR pakalpojuma vienas vienības izmaksas/cena izmēģinājumprojektā ir atspoguļota 2.7.1.tabulā un detalizēts PR pakalpojuma vienas vienības izmaksu /cenas aprēķins ar skaidrojumiem ir skatāms 8. pielikumā.

*2.7.1. tabula*

PR pakalpojumu vienas vienības izmaksas/cena

|  |  |  |  |  |
| --- | --- | --- | --- | --- |
| Pakalpojuma veids | Mērvienība | Vienas vienības izmaksas/  cena,  euro | Maksimālais dalībnieku skaits vienā grupas nodarbībā | Vidējās izmaksas uz viena grupas dalībnieka vienu nodarbību, euro |
| **PR pakalpojuma nodrošināšana** | | | | |
| Priekšizpētes grupa /attālināti | Viena grupu nodarbība | 852.91 | neierobežots |  |
| Vispārīgā atbalsta grupa/klātienē | 1010.41 | 20 |  |
| Vispārīgā atbalsta grupa/attālināti | 670.97 | 20 |  |
| Specializētā atbalsta grupa/attālināti | 887.14 | 25 |  |
| Radošā darbnīca /klātienē | 1 997.25 | 16 |  |
| **Atbalsta grupu vadītāju apmācību nodrošināšana** | | | | |
| Atbalsta grupu vadītāju - līdzinieku apmācības | Viens apmācību dalībnieks | 428.39 | 20 |  |
| Atbalsta grupu vadītāju - pieredzes ekspertu apmācības | 355.89 | 13 |  |

## 2.8. Psihosociālās rehabilitācijas pakalpojuma sniegšanas kvalitātes uzraudzības nodrošināšana

Lai novērtētu sniegtā PR pakalpojuma kvalitāti, tajā iesaistīto bērnu vecākus, pēc katras PR pakalpojuma veida grupas pabeigšanas, lūgs brīvprātīgi aizpildīt atgriezeniskās saites anketas (skatīt 4.1.pielikumu). Tāpat arī atbalsta grupu vadītājiem un pieredzes ekspertiem, kā arī PR pakalpojuma sniegšanā iesaistītajiem speciālistiem būs jāaizpilda atgriezeniskās saites anketa izmēģinājumprojekta beigās (skatīt no 4.2. līdz 4.4.pielikuma).

Vecākiem, kā PR pakalpojuma saņēmējiem, paredzētajā atgriezeniskās saites anketā iekļauti jautājumi par sniegtā PR pakalpojuma kvalitāti, t.i., vai vecāki ar saņemto PR pakalpojumu bija apmierināti, vai izdales materiāli bija noderīgi (izmantojami ikdienā arī turpmāk), vai aplūkotā tēma bija aktuāla u.tml. Tāpat tiks vērtēts, kā tika organizēts PR pakalpojuma saņemšanas process, vai tas bija vērsts uz PR pakalpojuma saņēmēja vajadzībām, cik tas bija draudzīgs (saprotams) viņam. Tāpat PR pakalpojuma saņēmējam būs iespēja izteikt savus ieteikumus PR pakalpojuma nodrošināšanas procesa pilnveidošanai.

PR pakalpojuma sniegšanā iesaistītie speciālisti un atbalsta grupu vadītāji atgriezeniskās saites anketa paredzēta, lai iegūtu speciālistu vērtējumu par PR pakalpojuma kvalitāti un organizatorisko pusi, kā arī nepieciešamības gadījumā sniegtu priekšlikumus PR pakalpojuma pilnveidošanai.

Iegūtie anketēšanas rezultāti ļaus novērtēt sniegtā PR pakalpojuma kvalitāti, organizatoriskos procesus no dažādām iesaistīto pusēm un atbilstoši rezultātiem veikt nepieciešamos uzlabojumus PR pakalpojumā.

## 2.9. Psihosociālās rehabilitācijas pakalpojuma standarts

PR pakalpojuma standarta mērķis ir izveidot vienotu pieeju un izpratni par PR pakalpojumu un tā saturu, lai nodrošinātu PR pakalpojuma sniegšanas kvalitāti un efektivitāti. Standarta izstrādāšanā ņemtas vērā normatīvo aktu prasības un psihosociālās rehabilitācijas pakalpojumu jomā pastāvošā labā prakse Latvijā, kā arī SAA izveidotais PR pakalpojuma standarts.

PR pakalpojuma standartā iekļauta šāda informācija:

* PR pakalpojuma mērķis;
* problēmas, kuras risinās PR pakalpojums;
* PR pakalpojuma mērķa grupa;
* PR pakalpojuma sniedzējs;
* PR pakalpojuma apjoms;
* PR pakalpojuma saturs;
* PR pakalpojuma ietvaros sasniedzamie rezultāti (nodefinēti kvalitatīvie rezultatīvie rādītāji, kas atspoguļos PR pakalpojuma efektivitāti);
* PR pakalpojuma nodrošināšanā iesaistītais personāls;
* PR pakalpojuma dokumentēšana;
* PR pakalpojuma novērtēšana;
* normatīvie akti, kuri reglamentē PR pakalpojuma mājoklī saņemšanu.

Atbilstoši pakalpojuma standarta struktūrai tika izstrādāts PR pakalpojuma standarts (skatīt 5. pielikumu), kas pēc izmēģinājumprojekta nepieciešamības gadījumā tiks precizēts un papildināts.

3. PSIHOSOCIĀLĀS REAHBILITĀCIJAS PAKALPOJUMA APROBĀCIJAS IZMĒĢINĀJUMPROJEKTS

3.1. Psihosociālās rehabilitācijas pakalpojuma aprobācijas norises laika plānojums

Ņemot vērā, ka PR pakalpojumam ir daudz veidu, PR pakalpojuma pieejamība plānota visā Latvijā un katram PR pakalpojuma veidam ir liels skaits atbalsta grupu, ir izveidots provizoriskais plānojums PR pakalpojuma aprobācijai, lai kvalitatīvi varētu nodrošināt PR pakalpojuma ieviešanu un nodrošināšanu (skatīt 3.1.1. un 3.1.2. attēlus). Šis plāns ir sagatavots atbilstoši PR pakalpojuma procesa posmiem un termiņi aktivitātēm ir sadalīti tā, lai PR pakalpojuma aprobācija izmēģinājumprojektā ilgtu 12 mēnešus un PR pakalpojuma apraksts, kas tiks precizēts atbilstoši izmēģinājumprojekta rezultātu izvērtējumam, būtu gatavs līdz 2023. gada 31. oktobrim. Provizoriskais laika plānojums var mainīties, nemainot galējo termiņu un ņemot vērā apstākļus un praktisko PR pakalpojuma ieviešanas gaitu.

Laika plānojums ietver šādus zemāk minētos pasākumus:

1. **2022. gada augusta – 2023.gada aprīlim** – sāk atlasītatbalsta grupu vadītājus, izmantojot priekšizpētes grupā saņemto informāciju un LAA kontaktu tīklu;
2. **2022. gada oktobris – 2023. gada septembra sākumam –** potenciālo PR pakalpojumu saņēmēju un atbalsta grupu vadītāju informēšana par PR pakalpojumu, PR pakalpojuma atbalsta grupu vadītāju atlase un apmācība atbilstoši SAA izstrādātajam modelim, pieteikšanās PR pakalpojumam un PR pakalpojuma piešķiršana iespējama visa izmēģinājuma projekta laikā līdz ir iespēja nodrošināt projekta atbalsta pasākumus esošā budzēta ietvaros;
3. **2022. gada oktobris – 2023. gada februāris -** atbalsta grupu komplektēšana un darbības uzsākšana (vispārīgās atbalsta grupas savu darbību uzsāk ne vēlāk kā 2023. gada martā);

**2022. gada novembris – 2023.gada septembris – PR pakalpojuma sniegšana** – atbalsta grupu nodarbības, pieteikšanās PR pakalpojumam un PR pakalpojuma piešķiršana iespējama visa izmēģinājumprojekta laikā.

*3.1.1.attēls*

**Laika grafiks PR pakalpojuma aprobēšanai – 1.-5.posms**



*3.2.2. attēls*

**Laika grafiks PR pakalpojuma aprobēšanai- procesa 6.posms**



3.2. Psihosociālā rehabilitācijas pakalpojuma sniegšanas nosacījumi

PR pakalpojumu plānots nodrošināt Rīgā un citos Latvijas plānošanas reģionos. Organizējot vispārīgās atbalsta grupas, to dalībnieki tiks atlasīti, ņemot vērā viņu dzīves vietu un atbalsta grupai izvēloties piemērotāko tikšanās vietu, kas būtu pēc iespējas tuvāk visiem tās dalībniekiem. Izmantojot tehnoloģiskās iespējas, atbalsta grupas tiks organizētas, pēc iespējas aptverot plašāku mērķgrupu dzīves vietu teritoriālo pārklājumu. PR pakalpojumu pieejamību arī attālākajos Latvijas reģionos padara iespējamu attālināto nodarbību organizēšana, kā arī tas, ka arī klātienes nodarbībās varēs pieslēgties attālināti, līdz ar to atbalsta grupu dalībnieki nodarbībām varēs pieslēgties neatkarīgi no to dzīvesvietas. Šobrīd vispārīgās atbalsta grupas plānotas vismaz katrā Latvijas plānošanas reģionā divas. Tomēr tas ir ļoti atkarīgs no mērķgrupas ieinteresētības un šīs ieinteresētības realizēšanas apstākļiem. Pastāv iespēja, ka atbalsta grupas kādā no Latvijas plānošanas reģioniem būs vairāk, kādā mazāk, kas secināms, pēc nodevuma izstrādes laikā veikto aptauju datiem par aptauju dalībnieku norādīto dzīvesvietu (skatīt 3.2.1. attēlu).

*3.2.1. attēls*

**Aptaujas dalībnieku sadalījums pa Latvijas plānošanas reģioniem**

|  |  |
| --- | --- |
| Latvijas plānošanas reģioni | Aptaujas dalībnieku sadalījums procentos |
| Rīgas plānošanas reģions | 57 % |
| Kurzemes plānošanas reģions | 16 % |
| Zemgales plānošanas reģions | 16 % |
| Vidzemes plānošanas reģions | 7% |
| Latgales plānošanas reģions | 5% |

Kopumā plānotas ir 57 grupas un 225 nodarbības (skatīt 3.2.1. tabulu), no tām 84 nodarbības plānots organizēt klātienē ar iespēju pieslēgties attālināti un 141 attālināti.

*3.2.1. tabula*

**Plānotais PR pakalpojuma īstenošanas ietvars**



Komplektējot grupas, iespēju robežās tiks mazināta dalībnieku koncentrēšanās vienā reģionā, piemēram, Rīgā. Izmēģinājumprojektā klātienē plānotas 122 nodarbības, kas sadalās:

* 30 vispārīgo atbalsta grupu nodarbības (Rīgā 6, ārpus Rīgas 24);
* 28 specializētās atbalsta grupu nodarbības (visas plānots organizēt Rīgā, bet izmēģinājumprojekta laikā tiks izskatīta iespēja tās rīkot arī Latvijas reģionos, ņemot vērā pieprasījumu);
* 64 radošo darbnīcu nodarbības (Rīgā 24, ārpus Rīgas 40).

3.3. Izmēģinājumprojekta budžeta izlietojums

Kopējais PR pakalpojuma nodrošināšanai pieejamais finansējums izmēģinājumprojektā ir 293 803.00 euro un tas praktiski viss tiks izlietots PR pakalpojuma ieviešanai un aprobēšanai izmēģinājumprojekta laikā (skatīt 3.1.1. tabulu).

*3.3.1. tabula*

**PR pakalpojuma aprobācijas izmēģinājumprojektā nepieciešamā finansējuma aprēķins**

| Pakalpojuma veids | Mērvienība | Vienas vienības izmaksas/cena | Grupu nodarbību skaits | Izlietotais finansējums |
| --- | --- | --- | --- | --- |
| **PR pakalpojuma nodrošināšana** | | | | |
| Priekšizpētes grupa /attālināti | Viena grupu nodarbība | 852.91 | 1 | **852.91** |
| Vispārīgā atbalsta grupa /klātienē | 1010.41 | 80 | **80 833.06** |
| Vispārīgā atbalsta grupa /attālināti | 670.97 | 0 | **0** |
| Specializētā atbalsta grupa/attālināti | 887.14 | 80 | **70 971.12** |
| Radošā darbnīca /klātienē | 1 999.23 | 64 | **127 824.16** |
| **Atbalsta grupu vadītāju apmācību nodrošināšana** | | | | |
| Atbalsta grupu vadītāju - līdzinieku apmācības | Viens apmācību dalībnieks | 428.39 | 20 | 8 567.76 |
| Atbalsta grupu vadītāju - pieredzes ekspertu apmācības | 355.89 | 13 | 4 626.61 |
| PR pakalpojuma nodrošināšanai **nepieciešamais kopējais finansējums** | | | | **293 802.37** |
| PR pakalpojuma nodrošināšanai **līgumā plānotais finansējums** | | | | **293 803.00** |
| **Atlikušais finansējums** | | | | 0.63 |
| Atlikušā finansējuma īpatsvars | | | | 0% |

KOPSAVILKUMS

***1.Esošās situācijas apraksts***

Veicot pētījumu un izstrādājot PR pakalpojuma aprakstu, tika ņemti vērā gan spēkā esošie normatīvie akti, gan līdz šim veiktie pētījumi par sabiedrībā balstītiem sociālajiem pakalpojumiem, to veidiem un pieejamību.

Tika konstatēts, ka šobrīd Latvijā jau šobrīd pieejama virkne pakalpojumu, kas uzlabo dzīves kvalitāti bērniem un ģimenēm ar dažāda veida funkcionālajiem traucējumiem, bet netiek sniegts atbilstošs atbalsts saistībā ar specifiskiem traucējumiem, ko izraisa autisms.

Autisms ir ar attīstību saistīts traucējums visa mūža garumā, kas ietekmē to, kā cilvēks sazinās un saprotas ar apkārtējiem. Bērni un pieaugušie ar autismu nevar saprasties ar citiem cilvēkiem visiem saprotamā veidā un viņiem ir grūtības izprast pasauli vispārpieņemtā veidā. Viņiem bieži vien ir ierobežotākas iespējas draudzēties, kā arī saprast citu cilvēku emocionālās izpausmes. Daudziem cilvēkiem ar autismu ir novērojamas arī mācīšanās problēmas. Būtiski ir saprast, ka autismam raksturīgi dažādi stāvokļi un izpausmes, tāpēc tiek runāts par AST.

Autisko traucējumu spektrs ir ļoti plašs, daži no tiem diagnosticējami un vadāmi vieglāk, citi ir reti un ļoti specifiski. Vienotu vadlīniju un metožu, kā pielāgoties dzīvei ar AST, lai spētu dzīvot sabiedrībā ar atbilstošiem cilvēka cieņai atbilstošiem kvalitātes standartiem nav, un, kā rāda ārvalstu apkopotā pieredze, bieži vien tieši citu cilvēku ar AST pieredze ir atspēriena punkts ceļā uz iekļaušanos.

***Esošās situācijas apraksts ārvalstu praksē***

* Nodevumā par pamatu atbalsta grupu modelim, ko LAA piedāvā īstenot Latvijā, ņemta Somijas pieredze, kas dažādu kritēriju ziņā (valsts lielums, bērnu ar AST proporcija no visa iedzīvotāju skaita u.c.) ir salīdzināma ar Latviju.
* SAA darbojas visā Somijā, piedāvājot līdzinieku atbalstu, dažādas interešu grupas, pasākumus un apmācības. Tiek organizēti gan klātienes, gan tiešsaistes pasākumi, lai dalītos pieredzē un apmainītos ar idejām ar citiem dalībniekiem.
* Somijā Līdzinieku atbalsta grupas ir dažāda veida, piemēram, *atvērtās grupas*, kur vienojošais faktors ir AST, bet dalībnieki ir mainīgi; *vadītas grupas*, kur dalībnieku diskusiju vada grupas vadītājs, *līdzatbildības grupa*, kur nav atsevišķa diskusijas vadītāja, un uzdevumu sadalījums tiek saskaņots pašā grupā. Ir arī *slēgtās grupas*, kur vienmēr ir viens un tas pats grupas dalībnieku sastāvs un jauni dalībnieki tiek pieņemti tikai tad, kad ir brīvas vietas, un *tematiskās grupas*, kur tiek apspriesta kāda noteikta, iepriekš saskaņota tēma.
* Līdzinieku atbalsts ļauj dalīties pieredzē ar citiem cilvēkiem radniecīgā situācijā. Līdzinieks var saprast un atbalstīt otru, dalīties informācijā un pieredzē un saņemt visu iepriekš minēto no citiem līdziniekiem. Cilvēkam, kuram ir AST, vai kura tuviniekam/bērnam ir AST, nav jāpaliek vienam ar savām rūpēm, nav jāizolē sevi vai savu ģimeni.
* Līdzinieku atbalsts var būt ārkārtīgi svarīgs veids, kā uzlabot vecāku spēju tikt galā ar nogurumu, bailēm, šaubu sajūtu un raizēm, sniedzot viņiem vairāk resursu un palīdzot labāk tikt gala ar ikdienas dzīvi. Pētījumi liecina, ka līdzinieku atbalsts palīdz mazināt vientulības sajūtu, stigmatizāciju un trauksmi, kā arī dažādas bailes.

*2.att. Līdzinieku atbalsta process7*

* Līdzinieki ir brīvprātīgie grupu vadītāji ar tiešu pieredzi autisma jomā. Tie, galvenokārt, ir bērnu ar AST vecāki, pieaugušie ar AST, taču var tikt iekļauti arī vecvecāki, brāļi, māsas un laulātie.
* Apkopojot Somijas pieredzi atbalsta grupu nodrošināšanā, secināms, ka tās tiek nodrošinātas atbilstoši katra bērna/ģimenes individuālajām vajadzībām, nosakot tā saņemšanas biežumu, apjomu un finansēšanas kārtību.
* Pasaulē ir vairākas nefarmakoloģiskās AST intervences – psihosociālās ārstēšanas un rehabilitācijas metodes, kas var mazināt AST izpausmes, sekmēt bērna/pusaudža attīstību, uzlabot viņa funkcionēšanu un integrēšanos sabiedrībā, neizmantojot medikamentozo terapiju, tai skaitā atbalsta grupas un radošās nodarbības.

***Esošās situācijas apraksts Latvijā***

* NVD dati liecina, ka 2019. gadā Latvijā bija 2369 bērni, kuriem ir diagnosticēti AST, Aspergera sindroms vai jaukti specifiski attīstības traucējumi. Nav pieejami jaunāki dati par bērnu ar AST skaitu, taču pasaules statistika liecina, ka vidēji 0,7% no cilvēkiem populācijā ir ar AST.
* Saskaņā ar oficiālās statistikas datiem 2020.gadā Latvijā piedzima 17 552 bērni, tādējādi vairāk nekā 120 no gadā dzimušajiem bērniem ir iespējami AST. Ideālajā situācijā AST bērnam būtu jāatklāj līdz 18 mēnešu vecumam, taču Latvijā ceļš līdz AST diagnozes noteikšanai prasa vidēji 2 gadus.
* Visbiežāk autisms tiek konstatēts 7 gadu vecumā – sākot skolas gaitas, kad bērns nespēj iekļauties mācību procesā. Nākamais riska periods ir 11 līdz 12 gadi, kad skolēni pāriet uz pamatskolu, kur mācību stundas notiek dažādās telpās, ne vienā telpā kā sākumskolā, tāpēc tik krasu pārmaiņu dēļ bērniem ar AST var saasināties uzvedības problēmas. AST iespējams diagnosticēt arī pieaugušā vecumā, ja tie kaut kādu iemeslu dēļ nav diagnosticēti agrāk.
* Lai noskaidrotu, kāda ir reālā situācija Latvijā ģimenēs, kurās aug bērniem ar AST, 2021. gada martā Bērnu slimnīcas fonds veica interneta aptauju, kurā kopumā piedalījās 302 respondenti un sniedza atbildes par 322 bērniem ar AST. 92% aptaujāto norādīja, ka ir ļoti satraukti par sava bērna nākotni, kā lielākās bažas minot izglītības iespējas, sabiedrības attieksmi pret viņu bērniem, kā arī bažas par bērna spēju nākotnē būt patstāvīgam, jo bieži vien vecāki nespēj nodrošināt saviem bērniem nepieciešamos pakalpojumus.

1. ***PR pakalpojuma apraksts***

Lai samazinātu informācijas vakuumu un palīdzētu bērniem ar AST un invaliditāti iekļauties sabiedrībā, kā arī sniegtu cieņu pilnu atbalstu ģimenēm, kurās aug bērns ar AST, LAA izstrādā jaunu PR pakalpojumu **bērniem un viņu vecākiem** un aprobē šī pakalpojuma sniegšanu praksē.

PR pakalpojuma izstrāde un aprobācija izmēģinājumprojektā tiek veikta trīs posmos:

* 1.posms – PR pakalpojuma apraksta izstrāde.
* 2.posms – PR pakalpojuma aprobācija izmēģinājumprojektā.
* 3.posms – PR pakalpojuma izmēģinājumprojekta rezultātu izvērtēšana un PR pakalpojuma apraksta precizēšana.

Lai noskaidrotu ekspertu un vecāku viedokļus par nepieciešamo PR pakalpojumu, tā veidiem, saturu un apjomu, kas paredzēti bērniem un viņu vecākiem, tika izmantotas kvalitatīvās un kvantitatīvās pētniecības metodes.

***PR pakalpojuma definīcijas, mērķis, uzdevumi un mērķa grupa***

*PR pakalpojums*ir pasākumu kopums, kas vērsts uz sociālās funkcionēšanas spēju atjaunošanu vai uzlabošanu, palīdzot bērnam ar FT un/vai ģimenei, risināt starppersonu un sociālās vides problēmas, un sniedzot psiholoģisku un sociālu atbalstu, lai nodrošinātu bērna ar FT un/vai ģimenes sociālā statusa atgūšanu vai iegūšanu un iekļaušanos sabiedrībā.

*PR pakalpojuma mērķis -* sniegt psihosociālu atbalstu mērķa grupai, lai veicinātu/nodrošinātu mērķa grupas sociālā statusa atgūšanu vai iegūšanu un iekļaušanos sabiedrībā.

*PR pakalpojuma uzdevumi*

* nodrošināt psihosociāla atbalsta sniegšanu bērniem ar FT, t.sk. AST un viņu vecākiem;
* veicināt mērķa grupas personu un viņu ģimenes locekļu un radinieku iekļaušanos sabiedrībā;
* veicināt mērķa grupas un viņu ģimenes locekļu un radinieku sociālā statusa iegūšanu / atgūšanu.

*PR pakalpojuma mērķa grupa* - bērni ar FT (t.sk. AST), kuriem VDEĀVK ir noteikusi invaliditāti, viņu likumiskie pārstāvji un audžuģimenes.

***PR pakalpojuma veidi***

Ņemot vērā pētījumu rezultātus, starptautiskās pieredzes un Latvijas situācijas analīzi,tika definēti četri PR pakalpojuma veidi:

1. priekšizpētes grupa;

2. vispārīgā atbalsta grupa;

3. specializētā atbalsta grupa;

4. radošās darbnīcas.

*Priekšizpētes grupas mērķis* ir gūt plašāku ieskatu par bērnu un viņu vecāku vajadzībām, par viņiem nepieciešamajām  tēmām un aktuālajiem jautājumiem. Priekšizpētes grupas ietvaros dalībnieki tiks informēti par iespēju kļūt par grupu vadītāju – pieredzes ekspertu vai līdzinieku, pieteikšanās procesu un darba norisi

*Vispārīgo atbalsta grupu* ietvaros tiek piedāvāts atbalsts vecākiem, kuru nodrošina piedalīšanās atbalsta grupās, ko vada pieredzes eksperts un līdzinieks. Vispārīgās atbalsta grupas darbības laiks, veids un saturs var tikt pielāgots grupas vajadzībām un interesēm.

*Specializētās atbalsta grupas* mērķis ir  konkrētas problēmas risināšana bērniem un viņu vecākiem par viņiem aktuālām tēmām, piemēram, stomotoloģija, ginekoloģija, bērna pubertātes periods u.c., kuras izmēģinājumprojekta laikā var tikt mainītas un koriģētas, ņemot vērā priekšizpētes grupu un citu atbalsta grupu ietvaros identificētās problēmas, ar ko saskaras bērni un viņu vecāki.

*Radošajās darbnīcas nodarbībās* ir iekļautas sociālo prasmju un pašaprūpes veicināšanas aktivitātes, dzīves prasmju nodarbības, individuālas un grupu spēles, kā arī tematiskās lekcijas, lai mazinātu PR pakalpojumā iesaistīto bērnu sociālās mijiedarbības un komunikācijas traucējumus, uzlabotu pašaprūpes prasmes un patstāvību, lai viņi spētu veiksmīgi iekļauties sabiedrībā. Tiks izveidota droša un attīstoša vide, kur bērniem ir iespēja pavadīt brīvo laiku, būt kopā ar vienaudžiem un iegūt draugus, kur saprot un pieņem bērnus, lai viņi nebūtu nošķirti no sabiedrības.

***Atbalsta grupu vadītāju - pieredzes ekspertu un līdzinieku apmācības un supervīziju nodrošināšna***

Lai iespējami kvalitatīvi pārņemtu Somijas pieredzi, izmēģinājumprojekta ietvaros tiks apmācīti grupu vadītāji – līdzinieki un pieredzes eksperti.

* Izmēģinājumprojekta laikā minimālais apmācāmo atbalsta grupu vadītāju - līdzinieku skaits ir 20. Ieviešot PR pakalpojumu, plānots kvantitatīvi atlasīt lielāku skaitu ar vecākiem, apmēram, 30, kuri ir ieinteresēti grupu vadīšanā kā līdzinieki, un tad kvalitatīvi tiek atlasīti tie vecāki, kuri tiešām ir gatavi vadīt atbalsta grupas. Vienreizējs pasākums PR pakalpojuma ieviešanas stadijā, pēc tam, īstenojot PR pakalpojumu, šo dalībnieku skaits būtiski samazinās.
* Pasniedzēju vidū ir gan vietējie, gan ārzemju eksperti.
* Grupu vadītāju apmācības plānots rīkot klātienē/attālināti/hibrīda formā, atbilstoši epidemioloģiskajai situācijai un konkrētas apmācību grupas specifikai.
* Apmācību vadītājs sagatavo izdales materiālu informatīvo bāzi un LAA nodrošina materiālu maketēšanu un izdruku.
* Lai nodrošinātu profesionālu un drošu vidi, tiks organizētas supervīzijas līdziniekiem un pieredzes ekspertiem. Supervīzija ir konsultatīvs atbalstslīdziniekiem un pieredzes ekspertiem jautājumos, kas saistīti ar darbu atbalsta grupās, paaugstinot viņu  profesionalitāti. Supervīzijā grupu vadītāji var konsultēties par sarežģītiem gadījumiem, ar kuriem viņi saskaras grupu vadīšanas laikā. Pēc apmācībām uzsākot vadīt atbalsta grupas, pieredzes ekspertiem un līdziniekiem tiek nodrošināta viena trīs stundu gara grupas supervīzijas nodarbība mēnesī,  kā arī nepieciešamības gadījumā tiek nodrošinātas  individuālās supervīzijas. Tās var notikt klātienē/tiešsaistē vai telefonsarunas veidā. Dalībnieku skaits grupu supervīzijās - no 6-10 personām vienā grupā.
* Lai brīvprātīgie līdzinieki būtu lietas kursā par jaunākajiem pētījumiem pasaulē, tiks organizēti papildu kursi līdziniekiem. Divas reizes gadā līdziniekiem jāpiedalās papildu kursos par viņu interesējošām tēmām vai viņiem nepieciešamo prasmju attīstīšanai un uzlabošanai. Papildu kursu tēmas un norises laikus ir jāsaskaņo ar PR pakalpojuma koordinatoru, kurš organizē līdzinieka piedalīšanos nepieciešamajos kursos.

***PR pakalpojuma nodrošināšanā iesaistītais personāls:***

* PR pakalpojuma vadītājs;
* PR pakalpojuma koordinators;
* PR pakalpojuma sociālais darbinieks;
* PR pakalpojuma atbalsta grupu vadītājs;
* PR pakalpojuma atbalsta grupu vadītājs – pieredzes eksperts;
* PR pakalpojuma atbalsta grupu vadītājs – līdzinieks;
* PR pakalpojuma supervizors.

***PR pakalpojuma sniegšanas kārtība***

PR pakalpojuma nodrošināšanas process ietver septiņus posmus:

* 1.posms “PR pakalpojumu nodrošināšana – profesionāļu atlase”;
* 2.posms “Potenciālo PR pakalpojumu saņēmēju un grupu vadītāju informēšana par PR pakalpojumu”;
* 3.posms “Potenciālo PR pakalpojuma nodrošināšana – grupu vadītāju pieredzes ekspertu vai līdzinieku atlase”;
* 4.posms “PR pakalpojuma nodrošināšana - grupu vadītāja pieredzes eksperta vai līdzinieka apmācības”;
* 5.posms “Pieteikšanās PR pakalpojumam un PR pakalpojuma piešķiršana”;
* 6.posms “PR pakalpojuma saņemšana”;
* 7.posms “PR pakalpojuma izbeigšana”.

***PR pakalpojuma ietvaros sasniedzamie rezultāti:***

* Atbalsta grupu mērķauditorijai ir sniegts psiholoģiskais un sociālais atbalsts, ir atvieglota iekļaušanās sabiedrībā, ir veicināta mērķa grupas un viņu ģimenes locekļu un radinieku sociālā statusa iegūšanu/atgūšanu.
* Atbalsta grupu dalībnieks guvis atbalsta sajūtu no pārējiem grupas dalībniekiem;
* Atbalsta grupu dalībniekam ir bijusi iespēja dalīties pieredzē gan sniedzot, gan arī saņemot atbalstu;
* Atbalsta grupu dalībnieks ir guvis ieteikumus, kā tikt galā ar kādu neskaidru, sarežģītu situāciju;
* Atbalsta grupu dalībnieks ir dalījies un saņēmis nepieciešamo informāciju;
* Atbalsta grupu dalībnieks ir padziļinājis zināšanas par konkrētu tēmu, guvis atbildes uz neskaidriem jautājumiem, guvis risinājumu problēmsituācijām;
* Atbalsta grupu dalībnieks ir varējis izteikties, dalīties sajūtās, dalīties ar savu pieredzi;
* Atbalsta grupu dalībnieks ir veiksmīgi varējis gan nokļūt līdz klātienes atbalsta grupai, gan tajā piedalīties (ir bijis nodrošināts transports un bērnu pieskatīšana);
* Radošajās darbnīcās bērni ar AST piedalījušies aktivitātēs, attīstījuši mijiedarbības un komunikācijas prasmes, attīstījuši pastāvīgai dzīvei nepieciešamās prasmes un iemaņas.

1.PIELIKUMS

Izmantotie informācijas avoti

1. Sociālo pakalpojumu un sociālās palīdzības likums. Izgūts no https://likumi.lv/ta/id/68488-socialo-pakalpojumu-un-socialas-palidzibas-likums.

2. Invaliditātes likums. Izgūts no: https://likumi.lv/ta/id/211494-invaliditates-likums.

3. Andrejs Geske, Andris Grīnfelds. Izglītības pētījumu aptaujas – no izveidošanas līdz datu apstrādei. Izgūts: https://www.psk.lu.lv/uploads/rjcj6piL/PPMF-18\_Geske-Grinfelds\_001-168\_GATAVS\_a.pdf.

4.Rīgas Stradiņa universitātes pētniecības terminu vārdnīca. Izgūts no [https://www.rsu.lv/petniecibas-terminu-vardnica/atvertie-jautajumi](https://www.rsu.lv/petniecibas-terminu-vardnica/atvertie-jautajumi%202) .

5. “Mācību asistenti bērniem ar autiskā spektra traucējumiem, kā arī bērniem ar uzvedības traucējumiem izglītības iestādē”. Izgūts [http://www.autisms.lv/materiali[3]/macibu-asistenti/](http://www.autisms.lv/materiali%5b3%5d/macibu-asistenti/)

6.Käsikirja vertaisryhmätoiminnan ohjaajille, Autismiliitto ry/Autism Finland. Izgūts no [https://docplayer.fi/169690702-Autismiliiton-vertaisosaajatoiminnan-kasikirja.html](https://docplayer.fi/169690702-Autismiliiton-vertaisosaajatoiminnan-kasikirja.html%202)

7. Rokasgrāmata “Atbalsta grupas cilvēkiem ar invaliditāti”, Invalīdu un viņu draugu apvienība “APEIRONS”, Rīga, 2001.

8. “Kā jūtas invalīdi un viņu draugi Latvijā. Izgūts no <https://www.apeirons.lv/ka-jutas-invalidi-un-vinu-draugi-latvija/> .

9. ESF projekta ziņojums “Vientuļo vecāku, kuri audzina bērnus invalīdus, iespējas iekļauties darba tirgū un nepieciešamais atbalsts viņu sociālajai iekļaušanai”. Izgūts no <http://providus.lv/article_files/1067/original/Document1.pdf?1326901430>.

10. Zane Kronberga: Kas ir autisms? Izgūts no [https://arsts.lv/jaunumi/zane-kronberga-kas-ir-autisms.](https://arsts.lv/jaunumi/zane-kronberga-kas-ir-autisms.%20)

11. Bērniem ar autiskā spektra traucējumiem nepieciešams valsts apmaksāts pakalpojums, LSM.lv Bērnu satura redakcija. Izgūts no <https://www.lsm.lv/raksts/dzive--stils/vecaki-un-berni/berniem-ar-autiska-spektra-traucejumiem-nepieciesams-valsts-apmaksats-pakalpojums.a368816/> .

12. Bērniem ar autiskā spektra traucējumiem un viņu vecākiem atbalsta iespējas kļūst plašākas, Bērnu slimnīcas fonds. Izgūts no <https://www.bsf.lv/lv/jaunumi/2019/berniem-ar-autiska-spektra-traucejumiem-un-vinu-vecakiem-atbalsta-iespejas-klust-plasakas> .

13. Statistisko datu krājums “Bērni Latvijā 2021”. Izgūts no <https://admin.stat.gov.lv/system/files/publication/2021-08/Nr_06_Berni_Latvija_2021_%2821_00%29_LV_EN_0.pdf> .

14. “Autisma diagnozes noteikšana Latvijā prasa divus gadus”. Izgūts no [https://www.diena.lv/raksts/latvija/zinas/autisma-diagnozes-noteiksana-latvija-prasa-divus-gadus-14184242.](https://www.diena.lv/raksts/latvija/zinas/autisma-diagnozes-noteiksana-latvija-prasa-divus-gadus-14184242.%20)

15. A.Masaļska “Autiskā spectra traucējumu (AST) agrīna diagnostika un ārstēšana. Izgūts no [https://www.spkc.gov.lv/lv/media/6033/download](https://www.spkc.gov.lv/lv/media/6033/download%2020.08.2022) .

16. Bērnu slimnīcas fonda interneta vietne. Izgūts no [https://www.bsf.lv/lv/ziedot/kam-ziedot/palidzi-berniem-ar-autiska-spektra-traucejumiem-ast-1](https://www.bsf.lv/lv/ziedot/kam-ziedot/palidzi-berniem-ar-autiska-spektra-traucejumiem-ast-1%2021.08.2022) .

17. Vispasaules autisma atpazīstamības diena: Vecāki Latvijā ir satraukti par savu bērnu nākotni. Izgūts no <https://www.lsm.lv/raksts/dzive--stils/vecaki-un-berni/vispasaules-autisma-atpazistamibas-diena-vecaki-latvija-ir-satraukti-par-savu-bernu-nakotni.a399031/> .

18. Bērnu slimnīcā darbu uzsāk Autisma kabinets. Izgūts no [https://www.autismsberniem.lv/lv/par-autismu/aktualitates/bernu-slimnica-darbu-uzsak-autisma-kabinets](https://www.autismsberniem.lv/lv/par-autismu/aktualitates/bernu-slimnica-darbu-uzsak-autisma-kabinets%2021.08.2022) .

19. Davidson, L., Chinman, M., Sells, D., & Rowe, M. (2006). Peer support among adults with serious mental illness: A report from the field. *Schizophrenia Bulletin*, 32(3), 443–445.

20. Solomon, P. (2004). Peer support/peer provided services underlying processes, benefits and critical ingredients. *Psychiatric Rehabilitation Journal*, 27(4), 392–401.

21. Bishop, S., L., Richler, J., Cain, A., C., Lord, C. (2007). Predictors or Perceived Negative Impact in Mothers of Children With Autism Spectrum Disorder. *American Journal of intellectual and Developmental Disabilities, 112(6),* 450-461.

22.Gupta, A., Singhal, N. (2015). Psychosocial support for families of children with autism. *Asia Pacific Disability Rehabilitation Journal,* *16(2).*

23. Ministru kabineta noteikumi Nr. 262 “Valsts un pašvaldību institūciju amatu katalogs, amatu klasifikācijas un amatu apraksta izstrādāšanas kārtība”.

24. Aktuālā starptautiskā statistiskā slimību un veselības problēmu klasifikācija (10 redakcija). Izgūts no: <https://ssk10.spkc.gov.lv/ssk/F84>

25.Autiskā spektra traucējumu agrīna diagnostika un ārstēšana  
klīniskais algoritms. Izgūts no:  <https://www.spkc.gov.lv/lv/media/6033/download>

26. Izgūts no: http://www.atbalsts.lv/pagekas-ir-aba/

1. LM. (2021). Kas ir funkcionāli traucējumi? Izgūts no https://cilveksnevisdiagnoze.lv/kas-ir-ft/ [↑](#footnote-ref-2)
2. Latvijas Republikas Saeima (2011). Invaliditātes likums. Izgūts no: https://likumi.lv/ta/id/211494-invaliditates-likums [↑](#footnote-ref-3)
3. Pieejama [www.facebook.com/groups/autisms.lv](http://www.facebook.com/groups/autisms.lv). Grupā ir vairāk nekā 3200 cilvēki, gan vecāki bērniem ar AST, gan personas ar AST, gan atbalsta personas, speciālisti un citas personas, kas saistītas ar autisma jomu. [↑](#footnote-ref-4)
4. PR pakalpojuma izmēģinājumprojekta rezultātu apkopojums un analīze tiks iekļauti 2.nodevumā: “Gala ziņojums Psihosociālās rehabilitācijas pakalpojuma bērniem ar funkcionāliem traucējumiem un viņu likumiskajiem pārstāvjiem vai audžuģimenei izmēģinājumprojekta rezultātu novērtēšana” [↑](#footnote-ref-5)
5. TEACH - *Treatment* *and Education of Autistic and Communication*-*Handicapped children* [↑](#footnote-ref-6)
6. AAC – Augmentative and Alternative comunication – alternatīvā komunikācija. [↑](#footnote-ref-7)
7. [↑](#footnote-ref-8)